text:
OKUFUNDISWA YIBHAYIBHILE
Indlala
Nakuba abantu besiwa bevuka bezama ukuphelisa ubuhlwempu, kusekho izigidi ngezigidi eziziimpula zikalujaca.
Angonwaba njani amahlwempu?
OKUTHETHWA NGABANTU
Abantu abaninzi bakholelwa ukuba ukonwaba kuxhomekeke ekubeni nezinto, nokuba impumelelo yomntu ibonwa ngemali anayo. Kulindeleke ukuba abantu abangakwaziyo ukuya esikolweni, ukufumana unyango olusemgangathweni nezinye izinto, bangaze bonwabe.
OKUFUNDISWA YIBHAYIBHILE
IBhayibhile ithi ukonwaba ngokwenene akuxhomekekanga kwimali umntu anayo, kunoko, kuxhomekeke ekubeni nobuhlobo noThixo. Ithi: “Banoyolo abo bayiphapheleyo intswelo yabo yokomoya.” (Mateyu 5:3) Abo banomdla wokwazi uThixo baye baxhomekeke kwindlela azibona ngayo izinto, nto leyo ebanceda bafunde inyaniso eseBhayibhileni, ibe loo nto ibanceda bathuthuzeleke baze babe noxolo lwengqondo nakuba bengathathi-ntweni. Nantso ke into ezisa ulonwabo lokwenene.
Abo bawaqondayo baze bawasebenzise amacebiso aseBhayibhileni batsho bakwazi ukubunyamezela ubuhlwempu. Ngokomzekelo, iBhayibhile icebisa ukuba abantu bahambele kude kwizinto ezingakhiyo ezifana nokutshaya nokusela utywala kakubi. Abantu abenza ezi zinto bayayisafaza imali, baze babeke nobomi babo sichengeni nto leyo enokufuna unyango olubizayo.—IMizekeliso 20:1; 2 Korinte 7:1.
IBhayibhile ikwalumkisa nangendlela ekuyingozi ngayo ukunyoluka nokuthanda izinto eziphathekayo. (Marko 4:19; Efese 5:3) Eli cebiso linokumnceda umntu angadlali ngemali kwizinto ezifana nokubheja okanye ‘athande imali’ nto leyo iBhayibhile eyibiza ngokuthi “yingcambu yazo zonke iintlobo zobubi.” (1 Timoti 6:10) Izibhalo zikwalumkisa ngelithi: “kwanaxa umntu enentabalala ubomi bakhe abuphumi kwizinto anazo.” (Luka 12:15) Ngeliphandle, nokuba sele ingakanani imali, ayinakuze ibuthenge ubomi. Kwelinye icala, ukwenza oko kufundiswa yiBhayibhile kwenza ubomi bube nenjongo ibe loo nto izisa ulonwabo lokwenene.
Nakuba abo bangathathi ntweni besokola ukufumana ukutya, impahla nendawo yokufihl’ intloko, bayakwazi ukonwaba ngokuthi bonele zizinto abanazo, baze baphilele ukwenza ukuthanda koMdali. Bayazi ukuba siyinyani isithembiso seBhayibhile esithi, “Intsikelelo kaYehova—yiyo etyebisayo, yaye akongezi ntlungu kuyo.”—IMizekeliso 10:22.
ISIBHALO ESIBALULEKILEYO: “Banoyolo abo bayiphapheleyo intswelo yabo yokomoya.”—Mateyu 5:3.
Ngaba bungaze buphele ubuhlwempu?
OKUFUNDISWA YIBHAYIBHILE
Nakuba iinzame zabantu zokulungisa le ngxaki zitsho phantsi, ngexesha elifanelekileyo, uThixo uza kungqala ngqo kwingcambu yobuhlwempu—abantu abazicingela bodwa, noorhulumente abangoohlohl’ esakhe. (INtshumayeli 8:9) UMdali wethu uza kubatshayela oorhulumente abalawulwa ngabantu abenza unothanda. UBukumkani bakhe, okanye urhulumente wasezulwini uza kubenzela yonke into abayidingayo abantu emhlabeni, kungabikho namnye ucalulwayo. IBhayibhile ithembisa ukuba ngothando, uKumkani woBukumkani bukaThixo uza kuzilungisa iingxaki zabangathathi ntweni. “Uya kumhlangula lowo ulihlwempu ukhalela uncedo . . . Uya kuba nosizi ngesisweli nangehlwempu, nemiphefumlo yabangamahlwempu uya kuyisindisa.”—INdumiso 72:12-14
Umhlaba uza kuba yiparadesi yokwenene, wonke umntu uza kuba nendlu, kuya kuba ngathi indlala yintsomi. Kwincwadi kaIsaya uThixo uthembisa abantu bakhe ukuba “baya kwakha izindlu baze bahlale; batyale izidiliya baze badle isiqhamo sazo. . . . Nomsebenzi wezandla zabanyuliweyo bam baya kuwusebenzisa ngokupheleleyo.” (Isaya 65:21, 22) Abayi kwenza amaceb’ alusizi ukuze baphile, bonke baza kunandipha “isidlo sokutya okuneoli eninzi” nezinye izinto ezintle abaza kuzenzelwa nguYehova.—Isaya 25:6.
KUTHENI UMELE UBE NOMDLA?
Ukucingisisa ngethemba lokuba uThixo uza kubusiphula neengcambu ubuhlwempu kunceda abo bahluphekayo bazi ukuba uThixo ubakhathalele nokuba isiphelo sentlungu yabo sisemnyango. Xa eli themba lithe thaa engqondweni, linika amahlwempu amandla okunyamezela iimeko ezinzima aphila phantsi kwazo.
ISIBHALO ESIBALULEKILEYO: “Uya kumhlangula lowo ulihlwempu ukhalela uncedo . . . Uya kuba nosizi ngesisweli nangehlwempu, nemiphefumlo yabangamahlwempu uya kuyisindisa.”—INdumiso 72:12, 13.
Funda Okungakumbi
Buyintoni UBukumkani BukaThixo?
Ngubani onguKumkani woBukumkani bukaThixo yaye yintoni eza kuphunyezwa buBukumkani?
Kutheni UThixo Evumela Ubungendawo Nokubandezeleka?
Baqala njani ubungendawo yaye kutheni uThixo ebuyeke baqhubeka bukho? Ngaba kuya kuze kuphele ukubandezeleka?
Isinceda Njani Imigaqo YeBhayibhile?
UYesu wachaza isizathu sokuba kufuneka sikhokelwe, nemigaqo emibini eyeyona ibalulekileyo.


c: text/html

text:
ISAHLUKO SAMASHUMI AMABINI ANESITHATHU
Wafunda Ukuxolela Enkosini Yakhe
1. Liliphi elona xesha ekunokwenzeka ukuba lalinzima ebomini bukaPetros?
UPETROS wayengasoze ayilibale into eyenzekayo xa uYesu wamthi ntsho emehlweni. Ngaba indlela awamjonga ngayo uYesu yayibonisa ukuba umdanisile? Asinakuqiniseka; iBhayibhile ayisixeleli zinkcukacha, kuphela ithi “iNkosi yajika yajonga kuPetros.” (Luka 22:61) Kodwa ke loo nto yenza uPetros wabona ukuba wonile. Wayeqonda ukuba wayekhanyele iNkosi yakhe
2. Sisiphi isifundo ekwakufuneka asifunde uPetros, ibe sinokungenelwa njani kwibali lakhe?
2 Kodwa ke, wayengamel’ alahle ithemba. Ekubeni uPetros wayeyindoda enokholo, wayesenalo ithuba lokuzilungisa iimpazamo zakhe aze afunde esinye sezona zifundo zibalulekileyo awayenokuzifunda kuYesu. Eso sifundo kukuxolela. Ngamnye wethu kufuneka afunde isifundo esifanayo, ngoko makhe sibone indlela awasifunda ngayo esi sifundo uPetros.
Indoda Ekwakufuneka Ifunde Izinto Ezininzi
3, 4. (a) Nguwuphi umbuzo uPetros awawubuza uYesu, ibe yintoni ekusenokwenzeka ukuba uPetros wayecinga ngayo? (b) UYesu wambonisa njani uPetros ukuba wayephenjelelwa ngumoya wokuba nesixhiba nokungaxoleli owawugquba ngelo xesha?
3 Malunga neenyanga ezintandathu ngaphambili xa babekwidolophu yakowabo iKapernahum, uPetros wabuza uYesu esithi: “Nkosi, zingaphi izihlandlo umzalwana wam amele andone ngazo ndize ndimxolele? Ukusa kwizihlandlo ezisixhenxe na?” Mhlawumbi uPetros wayecinga ukuba wayenenceba. Ngapha koko abefundisi belo xesha babefundisa ukuba umntu wayefanele axolelwe kathathu kuphela. Kodwa uYesu waphendula wathi: “Kungekhona, Ukusa kwizihlandlo ezisixhenxe, kodwa, Ukusa kwizihlandlo ezingamashumi asixhenxe anesixhenxe.”
4 Ngaba uYesu wayesithi kuPetros makabhale encwadini qho esoniwa? Wayengathethi loo nto, kunoko ukuxelela kukaYesu uPetros ukuba wayefanele axolele kungekhona izihlandlo ezisixhenxe kodwa ezingama-77 kwakubonisa ukuba ukuxolela akunamda kubantu abanothando. (1 Kor. 13:4, 5) UYesu wabonisa uPetros ukuba wayephenjelelwe ngumoya wokuba nesixhiba nokungaxoleli owawugquba ngelo xesha. Noko ke, ukuxolela okukhuthazwa nguThixo kunenceba.
5. Kunini apho sinokufunda lukhulu ngokuxolela?
5 UPetros akazange amphikise uYesu. Kodwa ngaba wafunda bethu? Ngamanye amaxesha sifunda lukhulu ngokuxolela xa sibona indlela esikufuna ngayo nathi ukuxolelwa. Ngoko makhe sithethe ngezinto ezenzeka ngaphambi kokufa kukaYesu. Kwezo yure zobunzima, iNkosi kwafuneka imxolele kaninzi uPetros.
Izizathu Ezingakumbi Zokuxolela
6. UPetros wasabela njani njengokuba uYesu wayezama ukufundisa abapostile ukuthobeka, ibe nangona kunjalo, uYesu wamphatha njani?
6 Yayibubusuku obuxakekileyo
7, 8. (a) Ziziphi ezinye iindlela uPetros awavavanya umonde kaYesu ngazo? (b) UYesu waqhubeka njani ebonisa ububele nokuxolela?
7 Kungekudala emva koko, uPetros waphinda wavavanya umonde kaYesu. Abapostile baxambulisana ngokuba ngubani oyena mkhulu, yaye ngokuqinisekileyo uPetros wayekho naye koko kuxambulisana okwakuqhutywa likratshi. Nakuba kunjalo, uYesu wabaluleka ngembeko wada wabancoma ngezinto ezintle ababezenzile njengokunamathela kwiNkosi yabo. Noko ke, wabaxelela kwangaphambili ukuba babeza kumshiya. UPetros wamphikisa esithi wayexolele ukufa kunokuba amshiye. Kodwa ke, uYesu waprofeta wathi wawuza kuthi ungekakhonyi kabini umqhagi, abe sele emkhanyele izihlandlo ezithathu. UPetros akazange aphelele nje ekumphikiseni uYesu kodwa waphinda waqhayisa esithi yena wayeza kuthembeka ngaphezu kwabanye abapostile.
8 Ngaba uYesu waphelelwa ngumonde ngoPetros? Akunjalo, kunoko nangona kwakunzima waqhubeka ekhangela izinto ezintle kwabo bapostile bakhe bangafezekanga. Wayesazi ukuba uPetros wayeza kumphoxa kodwa wathi kuye: “Ndiye ndenza isikhungo ngenxa yakho ukuze ungatyhafi elukholweni; yaye nawe, wakubuya, bomeleze abazalwana bakho.” (Luka 22:32) UYesu waba nentembelo yokuba uPetros uza kuphinda omelele elukholweni aze aqhubeke nenkonzo yakhe. Wamisela umzekelo omhle wobubele nokuxolela!
9, 10. (a) Yintoni ekwafuneka alungiswe kuyo uPetros kumyezo waseGetsemane? (b) Zisikhumbuza ntoni iimpazamo zikaPetros?
9 Kamva kumyezo waseGetsemane, uPetros kwafuneka alulekwe izihlandlo eziliqela. UYesu wacela yena, uYakobi noYohane ukuba balinde ngoxa wayethandaza. UYesu wayengcungutheka emphefumlweni yaye efuna inkxaso yabo, kodwa uPetros nabanye balala. UYesu wathetha la mazwi abonisa ukuqonda: “Umoya, kambe ke, unentumekelelo, kodwa inyama ibuthathaka.”
10 Kungekudala kwafika ihlokondiba liphethe izibane, amakrele kunye neentonga. Eli yayilixesha lokuba umntu achul’ ukunyathela. Kodwa uPetros watyhuthuzela, wakhuph’ ikrele waza waxabela uMalko, ikhoboka lombingeleli omkhulu endlebeni. UYesu wamluleka kakuhle uPetros, waphilisa inxeba lelo khoboka waza wachaza umgaqo wokungabheneli kwizigalo osasebenza nanamhla oku kubalandeli bakhe. (Mat. 26:47-55; Luka 22:47-51; Yoh. 18:10, 11) UPetros wayesele exolelwe izihlandlo ezininzi yiNkosi yakhe. Imeko yakhe inokusikhumbuza ukuba nathi siyona izihlandlo ezininzi. (Funda uYakobi 3:2.) Ngubani kuthi ongakufuniyo ukuxolelwa nguThixo yonke imihla? Kodwa ke kwakusanyelw’ iintambo kuba obo busuku babuseza kuba bude, ingakumbi kuPetros. Wayeseza kwenza iimpazamo ezingakumbi.
Esona Sono Sikhulu SikaPetros
11, 12. (a) UPetros wayibonakalisa njani inkalipho ekubanjweni kukaYesu? (b) Yintoni awayeyithembisile uPetros angazange ayenze?
11 UYesu waxelela elo hlokondiba ukuba ekubeni lalifuna yena, lalifanele libayeke bahambe abapostile bakhe. UPetros wabukela kungekho nto anokuyenza njengoko abo bantu babebopha uYesu. Emva koko uPetros wabelek’ abasicatyana njengoko benzayo nabanye abapostile.
12 UPetros noYohane bakhe bee xha, mhlawumbi ngakumzi ka-Anas owayekade enguMbingeleli oMkhulu, apho uYesu waqala wasiwa khona ukuze ancinwe. Njengoko uYesu wayesisiwa apho, uPetros noYohane babemlandela, kodwa “kumgama othe qelele.” (Mat. 26:58; Yoh. 18:12, 13) UPetros wayengelogwala. Kwakufuneka abe nenkalipho ukuze akwazi ukulandela elo hlokondiba. Kaloku lalixhobile ibe uPetros wayesele enzakalise omnye wabantu ababehamba nalo. Kodwa ke ukuza kuthi ga ngoku asikakuboni okwaa kuzincama ebethethe ngako ngaphambili
13. Yiyiphi ekuphela kwendlela esinokumlandela kakuhle ngayo uKristu?
13 Bakho nanamhlanje abantu abanjengoPetros, abalandela uKristu “kumgama othe qelele”
14. Xa kwakuchotshelwe ityala likaYesu, wayephi uPetros?
14 UPetros walandela isihlwele esasibambe uYesu de waya kufika kwenye yezona zindlu zakha zankulu eYerusalem. Yayingumzi kaKayafa, umbingeleli omkhulu owayesisinhanha yaye enempembelelo. Imizi elolo hlobo yayidla ngokuba neyadi enkulu kunye nesango elingaphambili. UPetros wafika esangweni kodwa ke akazange avunyelwe ukuba angene. UYohane, owayesele engaphakathi yaye emazi umbingeleli omkhulu, wacela umgcini-sango ukuba amngenise. Kubonakala ngathi uPetros akazange eme ngakuYohane yaye akazange angene ngaphakathi endlwini ukuze aye kuma ecaleni kweNkosi yakhe. Wema eyadini apho amakhoboka nezinye izicaka zazothe umlilo yaye zibukele njengoko kwakusiziswa amangqina obuxoki ukuze anikele ubungqina nxamnye noYesu.
15, 16. Khawuchaze indlela esazaliseka ngayo isiprofeto sikaYesu sokukhanyela kathathu.
15 Njengoko babeme ngasemlilweni, intombazana eyayingenise uPetros esangweni yatsho yambona kakuhle. Yayimazi. Yamtyhola yathi: “Nawe, ubukunye noYesu umGalili!” UPetros owayengayilindelanga noko le nto, wakhanyela wema ngomlenze omnye. Wada wemka nalapho waya kuma ngasesangweni ukuze angabonwa, kodwa ke nalapho wabonwa yenye intombazana eyamxelela into efanayo isithi: “Lo mntu wayekunye noYesu umNazarete.” UPetros wafunga wathi: “Andimazi lo mntu!” (Mat. 26:69-72; Marko 14:66-68) Mhlawumbi uPetros weva umqhagi ukhonya emva kokuba ekhanyele uYesu okwesibini, kodwa ke akazange asikhumbule nokusikhumbula isiprofeto esasithethwe nguYesu kwiiyure ezimbalwa ngaphambili.
16 Emva kwexesha elingephi, uPetros wayesazama ukubaleka amehlo abantu. Kodwa iqela labantu elalimi kuloo yadi leza kuye. Omnye wabo wayesisalamane sikaMalko, ikhoboka awayelixabele. Wathi kuPetros: “Ndikubonile emyezweni unaye, akunjalo?” UPetros waziva enyanzelekile ukubeyisela ukuba babephazama. Ngoko wafunga, kusenokwenzeka ukuba wathi ufanele aqalekiswe ukuba uyaxoka. UPetros wayephika okwesithathu ngoku. Akuzange kube kudala emva kokuba ethethe loo mazwi, wakhony’ umqhagi
17, 18. (a) Wenza ntoni uPetros akuqonda ukuba uyonile iNkosi yakhe? (b) Yintoni ekusenokwenzeka ukuba uPetros wayecinga ngayo?
17 Ngelo xesha uYesu wayemiswe kwivaranda. Kwakungeso sihlandlo kuthethwe ngaso ekuqaleni kweli nqaku apho wajongana khona noPetros. Lo mpostile watsho wayibona indlela awayeyidanise ngayo iNkosi yakhe. UPetros wemka apho edimazeke kakhulu ngenxa yesono sakhe. Waya kwizitrato zesixeko ezazikhanyiswe yinyanga. Wathi gwantyi iinyembezi. Wayedimazeke kakhulu. Le ndoda yatsho esofelweyo.
18 Xa umntu enze isono esinzulu kangako, uye acinge ukuba akanakuxolelwa. Mhlawumbi noPetros wayecinga ngaloo ndlela. Kodwa ngaba nyhani kwakunjalo?
Ngaba UPetros Wayengenakuze Axolelwe?
19. Kumele ukuba wayevakalelwa njani uPetros ngobo busuku, nangona kunjalo, sazi njani ukuba akazange atyhafe?
19 Kunzima ukuyithelekelela intlungu awayekuyo uPetros njengoko kwakusithi qheke ukusa ngemini elandelayo yaye ekhumbula nezinto ezenzekileyo. Ufanele ukuba wayezisola kakhulu njengoko wayebona uYesu esifa emva kokungcungcuthekiswa ixesha elide! UPetros umele ukuba wayebuhlungu gqitha xa ecinga ngegalelo lakhe kwintlungu eyaviwa yiNkosi yakhe kusuku lwayo lokugqibela njengomntu. Nangona wayebuhlungu ngendlela engathethekiyo, uPetros akazange atyhafe. Loo nto siyazi ngenxa yokuba kungekudala simfumana ekunye nabazalwana bakhe kwakhona. (Luka 24:33) Akuthandabuzeki ukuba abapostile babezisola ngezinto ababezenzile ngobo busuku yaye bethuthuzelana.
20. Sifunda ntoni kwisenzo sikaPetros emva kokukhanyela uYesu?
20 Singatsho sithi nalapha uPetros wazingqina ukuba wayeyindoda elumkileyo. Xa umkhonzi kaThixo ewela esonweni, eyona nto ibalulekileyo asibobunzulu beso sono kodwa kukuzimisela kwakhe ukuphakama azivuthulule aze alungise iindlela zakhe. (Funda iMizekeliso 24:16.) UPetros wabonisa ukholo ngokuhlanganisana nabazalwana bakhe nangona wayedimazekile. Xa umntu ebuhlungu ngenxa yesono, kunokuba lula ukuzahlula, kodwa ke kuyingozi. (IMize. 18:1) Ikhondo lobulumko kukuhlala namanye amaKristu ude uchache.
21. Ekubeni wayekunye nabazalwana bakhe, ziziphi iindaba awazivayo uPetros?
21 Ekubeni wayekunye nabazalwana bakhe, uPetros weva ukuba umzimba kaYesu wawungekho engcwabeni. UPetros noYohane babaleka baya engcwabeni likaYesu. UYohane ekusenokwenzeka ukuba wayemncinane kunoPetros wafika kuqala. Wafika wema esakubona ingcwaba livuliwe. Kodwa uPetros akazange ayenze loo nto. Nangona wayediniwe, wafika wangena phakathi engcwabeni. Ingcwaba lalingenamntu!
22. Yintoni eyasusa ukudimazeka namathandabuzo kuPetros?
22 Ngaba uPetros wayekholelwa ukuba uYesu wayevusiwe? Ekuqaleni akazange akholwe, nangona abafazi abanyanisekileyo bamxelela ukuba babebone ingelosi eyabachazela ngokuvuswa kukaYesu. (Luka 23:55–24:11) Kodwa lwathi luphela olo suku wabe uPetros eyekile ukudimazeka nokuthandabuza. UYesu wayephila yaye eyingelosi enamandla! Wabonakala kubo bonke abapostile bakhe. Kodwa ke kukho into awaqala wayenza ngaphambi kokuba abonakale kubo bonke. Abapostile bathi ngaloo mini: “Enyanisweni iNkosi ivusiwe yaye ibonakele kuSimon!” (Luka 24:34) Kamva nompostile uPawulos wabhala ngosuku uYesu ‘awabonakala ngalo kuKefas, nakwabalishumi elinesibini.’ (1 Kor. 15:5) UKefas noSimon ngamanye amagama kaPetros. UYesu wabonakala kuye ngaloo mini
UPetros wenza iimpazamo ezininzi ezazifuna ukuba iNkosi yakhe imxolele, phofu ngubani kuthi ongakufuniyo ukuxolelwa ntsuku zonke?
23. Kutheni amaKristu awele esonweni emele akhumbule oko kwenzeka kuPetros?
23 IBhayibhile ayisixeleli ukuba uYesu noPetros bathetha ngantoni ngaloo mini. Leyo iphakathi kukaYesu noPetros. Sinokuyithelekelela indlela amele ukuba wavuya ngayo uPetros xa wabona iNkosi yakhe ayithandayo kwakhona, waza wafumana nethuba lokucela uxolo kuyo. Ayikho into awayeyifuna ngaphezu kokuxolelwa. Akuthandabuzeki ukuba uYesu wazixolela zonke izono zakhe. Xa amaKristu ewela esonweni kufuneka akhumbule lo mzekelo kaPetros. Singaze sicinge ukuba uYehova akanakuze asixolele. UYesu wazibonakalisa kakuhle iimpawu zikaYise, ‘oya kuxolela ngokukhulu.’
Ubungqina Obungakumbi Bokuxolelwa
24, 25. (a) Khawuchaze ukuba kwakunjani ngoxa uPetros wayeloba ebusuku kuLwandle lwaseGalili. (b) Wasabela njani uPetros xa uYesu wenza ummangaliso ngentsasa elandelayo?
24 UYesu wayalela abafundi bakhe ukuba baye eGalili apho wayeza kudibana nabo khona. Ukufika kwabo apho uPetros waya kuloba kuLwandle lwaseGalili. Nabanye abapostile bamlandela. Kwakhona uPetros wabuyela kulwandle lwaseGalili awayechithe ubomi bakhe obuninzi eloba kulo. Kufanele ukuba waziva esekhaya kolo lwandle
25 Kwathi xa kusithi qheke ukusa kwabonakala ndoda ithile elunxwemeni yaza yabayalela ukuba baphose iminatha kwelinye icala lephenyane. Bayiphosa baza babambisa iintlanzi ezili-153! UPetros wayeyazi ukuba ngubani loo ndoda. Watsiba esikhepheni waza wadada esiya elunxwemeni. Apho uYesu wabapha intlanzi awayeyosile. Wathetha noPetros
26, 27. (a) UYesu wanika uPetros waphi amathuba amathathu? (b) UYesu wabonisa njani ukuba umxolele uPetros?
26 UYesu wabuza uPetros enoba iNkosi yakhe wayeyithanda “ngaphezu kwezi” kusini na
27 Ngaloo ndlela uYesu waqinisekisa uPetros ukuba wayesaxabisekile kuye nakuYise. UPetros wayeza kuba nendima ebalulekileyo kwibandla elalathiswa nguKristu. UYesu wamnika ubungqina obucacileyo bokuba wayemxolele! Ngokuqinisekileyo loo nceba yayichukumisa intliziyo kaPetros.
28. UPetros waba luLwalwa ngayiphi ingqiqo njengokuba igama lakhe lisitsho?
28 UPetros wasenza ngokunyaniseka esi sabelo kangangeminyaka. Wabomeleza abazalwana bakhe kanye njengokuba noYesu wayemthumile kubusuku awafa ngabo. UPetros wabalusa enomonde yaye enobubele abalandeli bakaYesu. Indoda ekwakuthiwe nguSimon yalandela igama eyayilinikwe nguYesu
29. Singaluxelisa njani ukholo lukaPetros nenceba yeNkosi yakhe?
29 Ngamana nathi singasifunda esi sifundo. Ngaba sicela uThixo ukuba asixolele izono zethu imihla ngemihla? Ngaba siyakwamkela oko kuxolelwa yaye siyawakholelwa amandla ako okusihlambulula? Ngaba nathi siyabaxolela abanye? Ukuba senjenjalo, sixelisa ukholo lukaPetros

robotstxt: allowed

filter: keep


text:
NGABA SADALWA?
Isikhumba Senyoka
EKUBENI iinyoka zingenamilenze, kufuneka zibe nesikhumba esomeleleyo esinokumelana neendawo ezirhabaxa. Kaloku zikhwela imithi erhabaxa, ezinye zirhubuluza kwisanti enamatye. Yintoni esenza somelele kangaka isikhumba senyoka?
Khawucinge ngoku: Kukho iintlobo ngeentlobo zeenyoka ezinezikhumba ezingafaniyo ngokomelela nokwakhiwa. Noko ke, kukho into ezifana ngayo izikhumba zeenyoka: Zomelele ngaphandle zize zithambe ngaphakathi. Kuyinceda njani ke oko inyoka? Umphandi uMarie-Christin Klein uthi: “Izinto ezomeleleyo ngaphandle zize zithambe ngaphakathi azikhawulezi ukonakala xa kukho into ezingqubayo.” Indlela esakhiwe ngayo isikhumba senyoka yenza kube lula ngayo ukurhubuluza emhlabeni, nesikhumba sayo singonakaliswa ngamatye ahlabayo. Kubalulekile ukuba somelele isikhumba senyoka kuba yobuza kube kanye kwiinyanga ezimbini okanye ezintathu.
Isikhumba senyoka sidla ngokusetyenziswa nakwezonyango, njengaxa kuqiniswa ilungu elifakelweyo emzimbeni womntu. Ukanti xa amabhanti ajikelezisa oomatshini enokwenziwa amile okwesikhumba senyoka awayi kufuna ukuthanjiswa rhoqo ngeoyile engcolisa umoya.
Ucinga ntoni? Ngaba isikhumba senyoka sabakho ngamabona-ndenzile? Okanye sadalwa?


text:
Chapter 1
1 Isihlabo awasibonayo uHabhakuki umprofeti.
2 Kunini na, Yehova, ndizibika, ungeva; ndikhala kuwe ndisithi, Ugonyamelo, ungasindisi?
3 Yini na ukuba undikhangelise ubutshinga, ukondele okubi? Yimbuqo nogonyamelo phambi kwam; kukho ubambano, kuphakame ingxabano.
4 Ngenxa yoko uyekelelwe umyalelo, ukuze kungaveli naphakade okusesikweni; kuba abangendawo bayawarhawula amalungisa; ngenxa yoko okusesikweni kuphuma kujikekile.
5 Khangelani phakathi kweentlanga, nondele, ningakhulumi nokukhuluma; ngokuba ndiya kusebenza umsebenzi ngemihla yenu, eningayi kukholwa nguwo, nokuba niyawubaliselwa.
6 Kuba, yabonani, ndixhoxha amaKaledi, uhlanga olulugcalagcala, oluyintshakavula; oluhamba nobubanzi behlabathi, ukuze luhluthe amakhaya angewalo.
7 Luyadengisa, luyoyikeka; kuphuma kwakulo okusesikweni kwalo, nokuphakama kwalo.
8 Anamendu ngaphezu kwezingwe amahashe alo, aqubula ngaphezu kweengcuka zangokuhlwa. Bayaphalisa abamahashe balo; abamahashe balo beza bevela kude, bee tshwebelele njengexhalanga elikhawulezayo ukuza kudla.
9 Bonke bephela beza ngokugonyamela; ubuso babo buzamela phambili; bahlanganisa abathinjwa njengentlabathi.
10 Bona bacukuceza ookumkani, nezidwangube ziyintlekisa kubo; bona bayazihleka iinqaba zonke; bafumba uthuli, bazithi hlasi.
11 Baya kwandula bakhukule ngokomoya, badlule, bazeke ityala; la mandla abe nguthixo wabo.
12 Wena akunguye na owasusela kwakumandulo, Yehova, Thixo wam, ungoyiNgcwele wam? Asiyi kufa. Yehova, ubamisele ukuba bagwebe; Liwa, ubaseke ukuba bohlwaye.
13 Wena ungomehlo ahlambulukileyo, ukuba angayikhangeli into embi, ukuba ungabi nakukondela okubi; ubondele ngani na ke abanginizi, ukuba uthi cwaka njeongendawo emginya olilungisa kunaye?
14 Ulwenze ke uluntu lwanjengeentlanzi zaselwandle, njengezinambuzane ezingenamlawuli.
15 Bonke bephela babanyusa ngeqherhu labo; babaqweqwedisa ngomnatha wabo, babahlanganise ngomnathakazi wabo; ngenxa yoko bayavuya, bagcobe.
16 Ngenxa yoko babingelela kumnatha wabo, baqhumisele kumnathakazi wabo; kuba sityebe ngezo zinto isahlulo sabo, nokudla kwabo kwaba ngamanqatha ngazo.
17 Baya kuwukhuphela na ngenxa yoko umnatha wabo, bahlale bebulala iintlanga, bangacongi na?


text:
IMBONISELO DISEMBA 2012
Eyona Nto Ibhetele KuneKrismesi
Wena, ucinga ukuba yintoni eyona nto imele ibe phambili kweli xesha lonyaka? Ngaba ikhona into ebhetele kunayo?
Ukuphela Kwefuthe LeKrismesi
Ukuba kunye nentsapho nabahlobo, ukunceda abasweleyo nokukhumbula uYesu—zonke ezi zinto zibalulekile. Yintoni eyona nto ibaluleke kakhulu?
Ukukhumbula UYesu Kristu
Yiyiphi eyona ndlela sinokumzukisa size simkhumbule ngayo uYesu?
Uvuyo Olubangelwa Kukupha
Izipho zeKrismesi zisoloko zibangela ukucinezeleka kunokuvuya. Yiyiphi imigaqo yeBhayibhile enokunceda?
Ukunceda Abasweleyo
ILizwi likaThixo lisikhuthaza ukuba unyaka wonke masibe nobubele nesisa. Lisinika liphi icebiso?
Ukuchitha Ixesha Kunye Nentsapho
Iintsapho ezininzi zikhangela phambili ekubeni kunye zize zinandiphe ixesha elimnandi leKrismesi. Kutheni ilucelomngeni nje le nto kwabanye?
“Uxolo Phakathi Kwabantu Abakholekileyo”
Yintoni enokunceda abalandeli bakaYesu banandiphe uxolo lokwenyaniso nolungasoze luphele?
Bafumene Eyona Nto Ibhetele
Izigidi zamaKristu aziyibhiyozeli iKrismesi. Avakalelw njani sisigqibo asenzileyo?
Kutheni Abanye Abantu Bengayibhiyozeli IKrismesi?
Khawufunde ngezizathu ezine ezibangela ukuba izigidi zabantu abamthandayo uYesu zingayibhiyozeli iKrismesi.
Ngaba Libhaliwe Igama Lakho ‘Kwincwadi Yokukhumbuza’ KaThixo?
Iyintoni le ncwadi yaye yintoni omele uyenze ukuze igama lakho libhalwe kuyo?
Ekugqibeleni Ndiyifumene Inkululeko Yokwenene!
Funda indlela uMaria Kilin awaphila ngayo njengebanjwa kwintolongo yaseMntla Korea, nendlela inyaniso yeBhayibhile eyamnceda ngayo wafumana inkululeko yokwenene.
Kwakutheni Ukuze UThixo Athumele UYesu Emhlabeni?
Funda ngesizathu sokuba uYesu eze emhlabeni nokuba thina singenelwa njani namhlanje.
Ngaba Uyakholelwa Ukuba Ukhe Waphila Ngaphambili?
Baninzi abantu abakholelwa ekuzalweni ngokutsha. Kodwa ngaba iBhayibhile iyafundisa ngako?
Ngaba Ubusazi?
Funda ngetyuwa noLwandle Olufileyo nokubaluleka kwengqekembe yedrarhma ngexesha likaYesu.
Yinto Endiza Kuyithini Le Ndizifake Kuyo?
Funda indlela umvangeli waseBenin awayifunda ngayo intetho yezandla ukuze ancede abantu abangevayo basondele kuThixo.
Ukusetyenziswa Kwezithambiso Ngamaxesha Okubhalwa KweBhayibhile
Yintoni eyayisetyenziswa ngamabhinqa amaxesha okubhalwa kweBhayibhile ukuze abe mahle kakhulu?
“Imbali Ayixoki”
NgoAprili 1, 1951, amakhulu-khulu amaNgqina kaYehova ase-Estonia agxothelwa eSiberia. Kwakutheni?
UYotham Wahlala Ethembekile Phantsi Kwazo Nje Iingxaki Zakowabo
Kwanokuba abazali bakho abangobakhonzi bakaThixo, unokusondela njani kuye?


text:
INQAKU ELINGUMXHOLO | KUNCEDA NGANTONI UKUTHANDAZA?
Ngaba Ukho Umntu Owuphulaphulayo?
Abanye abantu bacinga ukuba umthandazo yinkcitha xesha, akakho umntu owuphulaphulayo. Abanye baye bazama ukuthandaza, kodwa bathi abaphendulwa. Omnye umntu ongakholelwayo kubukho bukaThixo, owayenento acinga ukuba uyiyo uThixo engqondweni yakhe, wathandaza wathi: “Okungenani ke ndisebezele.” Kodwa uthi uThixo “watya tyum.”
Nakuba kunjalo, iBhayibhile iyasiqinisekisa ukuba ukho uThixo ibe uyayiva imithandazo. Yathetha la mazwi kwakude kudala: “Nakanjani na [uThixo] uya kukubabala esandini sesikhalo sakho; kamsinya nje akusiva okunene uya kukuphendula.” (Isaya 30:19) Enye ivesi yeBhayibhile ithi: “Umthandazo wabathe tye uyakholiswa nguwo.”—IMizekeliso 15:8.
UYesu wathandaza kuYise, waza “waviwa ngokukholekileyo”—Hebhere 5:7
IBhayibhile inemizekelo yabo yaphendulwayo imithandazo yabo. Enye ivesi ithi uYesu ‘wakhunga kuLowo wayekwazi ukumsindisa’ ibe ‘weviwa ngokukholekileyo.’ (Hebhere 5:7) Eminye imizekelo inokufunyanwa kuDaniyeli 9:21 nakweye-2 yeziKronike 7:1.
Kutheni abanye abantu bevakalelwa kukuba imithandazo yabo ayiphendulwa? Ukuze umthandazo wakho uviwe kufuneka uthandaze kuThixo weBhayibhile, uYehova, * ungathandazi komnye uthixo okanye kwizinyanya. Kwakhona uThixo ufuna kuthandazwe “ngokuvumelana nokuthanda kwakhe,” kuthandazelwe izinto akholwayo zizo. Ukuba senjenjalo, uThixo usiqinisekisa ukuba “uyasiva.” (1 Yohane 5:14) Ngaloo ndlela, ukuze imithandazo yethu iviwe, kufuneka sazi uThixo weBhayibhile size sazi nokuthanda kwakhe.
Abantu abaninzi bakholelwa ukuba umthandazo ayisosicengcelezo nje, kodwa uThixo uyawuphulaphula aze awuphendule. UIsaac, waseKenya, uthi: “Ndathandazela ukuba ndincedwe ndiqonde iBhayibhile. Akuzange kube kudala emva koko mntu uthile weza kum wandinceda.” UHilda wakwiiPhilippines, wayefuna ukuyeka ukutshaya. Emva kokusilela izihlandlo eziliqela, umyeni wakhe wathi: “Kutheni ungakhe uthandazele uncedo kuThixo?” Emva kokuba elisebenzisele elo cebiso uthi: “Ndikhwankqisiwe yindlela andincede ngayo. Ndasuka ndayeka ukunqanqatheka. Ndayeka nokutshaya.”
Ngaba uThixo uyafuna ukukunceda kwiingxaki zakho xa zivisisana nokuthanda kwakhe?
^ isiqe. 6 UYehova ligama likaThixo elichazwe eBhayibhileni.


text:
Ngaba Umntu Unako Ukunyaniseka Kweli Hlabathi Lonakeleyo?
“Sinqwenela ukuziphatha ngokunyaniseka kwizinto zonke.”—HEBHERE 13:18.
SINAKO ukuxhathisa, nangona isono, abantu noSathana benokuzama ukusiphembelela ukuba singanyaniseki! Singakwenza njani oko? Ngokusondela kuThixo nangokusebenzisa imigaqo evunyiweyo eseLizwini lakhe iBhayibhile. Khawuqwalasele le mizekelo.
UMGAQO WEBHAYIBHILE: “Musani ke ukuthatha isimilo sabantu beli phakade.”—Roma 12:2, IBhayibhile YesiXhosa Yowe-1996.
Amava aye enzeka: UGuilherme ngusomashishini ophumeleleyo waseBrazil. Uyavuma ukuba akukho lula ukunyaniseka. Uthi: “Kunokuba lula ukunganyaniseki kusomashishini, mhlawumbi kuba efuna ukufikelela usukelo analo kwezoshishino okanye kuba efuna ishishini lakhe likwazi ukukhuphisana namanye amashishini. Abantu abaninzi bakujonga ukunyoba nokunyotywa njengento eqhelekileyo. Kunzima ukunyaniseka xa ungusomashishini osakhasayo.”
Sekunjalo, uGuilherme uye wawuxhathisa umoya wokunganyaniseki. Uthi: “Nokuba uhlala kwindawo enabantu abanganyanisekanga, unako ukuhlala unyanisekile. Into efunekayo yimilinganiselo ephakamileyo yokuziphatha. IBhayibhile iye yandinceda ndazibona iingenelo zokunyaniseka. Umntu onyanisekileyo uba nesazela esicocekileyo, kuthe ngco ngaphakathi yaye uyazihlonela. Unokuba nempembelelo entle kwabanye abantu.”
UMGAQO WEBHAYIBHILE: “Abo bafuna ukuba zizityebi bawela kuzo zonke iintlobo zezihendo nemigibe. Babanjiswa yiminqweno engekho ngqiqweni neyenzakalisayo nebasingela phantsi ize ibatshabalalise. Ukuthanda imali kubangela lonke uhlobo lengxaki.”—1 Timoti 6:9, 10, IContemporary English Version.
Amava aye enzeka: UAndré ngumnini wenkampani efakela izixhobo zokhuseleko yaye abanye babantu abasebenzisa iinkonzo zakhe liqela lebhola elikhulu. Ngenye imini, emva komdlalo owawumkhulu, uAndré waya kwiofisi yabalawuli beli qela eyokuthatha intlawulo yakhe ngenxa yomsebenzi ebewenzile. Wafika loo mali isabalwa. Ekubeni kwakusele kurhatyele, ngokudyuduzela umphathi wabahlawula ngokungxama abasebenzi, kuquka noAndré.
UAndré uthi: “Endleleni egodukayo, ndafumanisa ukuba ndibhatalwe imali engaphezulu. Ndandiqonda ukuba umphathi usenokungamazi oyena umntu aye wamnika imali engaphezulu kwaleyo ifanele ihlawulwe. Kwakhona ndandisazi nokuba ihasi yabantu kwakuza kufuneka ikhuphe kweyayo ipokotho lo mali ukuba kwakunokuthi kanti ayiphelelanga. Ndagqiba kwelokuba ndibuyele. Ndafika apho kusagcwele ngabalandeli bebhola kodwa ndatyhudisa phakathi kwabo ndade ndayokufika. Umphathi wamangaliswa. Akukho mntu owakhe wayibuyisa imali.”
“Ukunyaniseka okunjalo kwamenza umphathi wandihlonela. Kubo bonke abantu ababe nesivumelwano kunye neli qela lebhola, ndim kuphela osaqeshiweyo. Ndivuya gqitha kuba, ukusebenzisa imigaqo yeBhayibhile ephakamileyo kundenzele igama elihle.”
Kuyakhuthaza ukwazi ukuba ngoncedo lukaThixo sinako ukuxhathisa impembelelo eyingozi. Noko ke, imigudu yomntu omnye ayinakuze ilusiphule neengcambu urhwaphilizo. Lo mbandela uyingxaki enzulu kakhulu ukuba umntu ongafezekanga angakwazi ukuwucombulula yedwa. Ngaba oku kuthetha ukuba urhwaphilizo alunakuze luphele? Inqaku lokugqibela kolu ngcelele linikela impendulo yeBhayibhile ekhuthazayo.


text:
DISEMBA 12, 2012
EFRANCE
IFrance Ibuyisela Imali YamaNgqina KaYehova Ebiyitsala Ngokungekho Mthethweni
Emva kweminyaka eyi-15 kuhanjwa iinkundla zamatyala, ngoDisemba 11, 2012 urhulumente waseFrance wabuyisela amaNgqina kaYehova imali engange R70 113 860 41.
Ngo-1998, urhulumente waseFrance wagqiba kwelokuba kufanele kukhutshwe irhafu engange-60 pesenti kuyo yonke iminikelo yemali eyenziwa ngamaNgqina kaYehova, kwaye ngo-2003 wanyanzelisa amaNgqina ukuba aqalise ukubhatala loo mali. I-European Court of Human Rights yafumanisa ukuba iFrance inetyala lokuthintela inkululeko yonqulo yamaNgqina kaYehova ngokuwarhafisa ngokungekho mthethweni, yaye ukuba yayiza kuqhubeka ikwenza oko, iofisi yamaNgqina ibiya kuphelelwa yimali kwaye loo nto ibiza kuphazamisa umsebenzi wawo wokufundisa ngeBhayibhile. Emva kokuba inkundla igqibe kwelokuba le rhafu yayingekho mthethweni, urhulumente waseFrance uqalise ukubuyisa yonke imali ebiyitsala kumaNgqina, inzala kunye neendleko zamagqwetha.
Ungafowunela:
UJ. R. Brown, okwiOfisi Yenkcazelo, kule nombolo. +1 718 560 5000
EFrance: UGuy Canonici, kule nombolo. +33 2 32 25 55 55


text:
Iindlela Zokwenza Intsapho Yakho Yonwabe
Indlela Abantwana Abawutshintsha Ngayo Umtshato
UMadoda: * “Mna noNondwe savuya sakufumana usana lwethu oluyintombazana. Kodwa ndandingalali kwiinyanga zalo zokuqala. Sasicebe indlela esiza kulunyamekela ngayo, kodwa onke loo macebo aphelel’ emoyeni.”
UNondwe: “Emva kokuzalwa kosana lwethu, ndayeka ukwenza ukuthanda kwam. Ngoku kwakufuneka ndicinge ngetiti yakhe, ukumtshintsha okanye ukumthulisa. Kwafuneka nditshintshe kakhulu. Kwadlula iinyanga ngaphambi kokuba ulwalamano lwam noMadoda lubuyele kwisiqhelo.”
ABANTU abaninzi bayavuma ukuba, ukuba nabantwana yenye yezinto ezibangela uvuyo ebomini. IBhayibhile ithi abantwana “ngumvuzo” ovela kuThixo. (INdumiso 127:3) Abazali abasandula ukufumana umntwana njengoVeli noNondwe bayaqonda ukuba abantwana banokuwutshintsha umtshato ngendlela engalindelekanga. Ngokomzekelo, umama osandula ukubeleka unokunikela ingqalelo engakumbi kusana lwakhe aze amangaliswe yindlela asabela ngayo kwiintswelo zosana lwakhe. Kanti yena utata wosana unokumangaliswa yindlela umfazi wakhe asondelelene ngayo nalo, kodwa ke unokuziva ngathi akahoywanga.
Enyanisweni, ukuzalwa komntwana wokuqala kunokuba ngunobangela weengxaki zomtshato. Iingxaki ezingazange zilungiswe zinokuvela zibangelwa luxanduva lokuba ngabazali.
Abazali abatsha banokuhlengahlengisa njani ukuze bamelane neenyanga zokuqala xa usana lwabo lufuna yonke ingqalelo yabo? Yintoni enokwenziwa sisibini ukuze sihlale sisondelelene? Banokukusingatha njani ukungaboni ngasonye njengabazali? Makhe sihlalutye nganye yezo ngxaki size sibone ukuba inokusetyenziswa njani imigaqo yeBhayibhile.
INGXAKI 1: Yonke ingqalelo ikulo mntwana.
Usana lufuna ixesha nengqalelo kanina. Unokufumana ulwaneliseko olukhulu ngokunyamekela usana lwakhe. Ngoxa yena umyeni wakhe eziva engahoywanga. UManuel, ohlala eBrazil, uthi: “Ingqalelo yomfazi wam yasuka kum yaya kusana lwethu kwabanzima ukuyamkela loo nto. Kuqala yayikade isithi sobabini, kodwa ngoku yayinguye nosana lwakhe.” Ungahlangabezana njani nale ngxaki?
Undoqo ukuze uphumelele: Yiba nomonde.
IBhayibhile ithi: “Uthando luzeka kade umsindo yaye lunobubele . . . Alufuni ezalo izilangazelelo, alucaphuki.” (1 Korinte 13:4, 5) Xa kuzalwa usana, yintoni enokwenziwa yindoda kunye nomfazi wayo ukuze basebenzise esi siluleko?
Umyeni osisilumko ubonisa uthando lwakhe ngokufunda ngendlela oluza kumtshintsha ngayo usana umfazi wakhe. Ukuba ifundile ngaye iya kusiqonda isizathu sokuba umfazi wayo itshintsha-tshintsha indlela avakalelwa ngayo. * UAdam ohlala eFransi onomntwana oyintombazana oneenyanga ezili-11 ubudala, uthi: “Maxa wambi kuba nzima ukuqhubana nomfazi wam ngenxa yeemvakalelo zakhe eziguquguqukayo. Kodwa ke ndiye ndikhumbule ukuba akacatshukiswa ndim. Kunoko, ubangelwa kukuxinezeleka ngenxa yendima yakhe entsha.”
Ngaba umfazi wakho ukhe angakuqondi xa uzama ukumncedisa? Ukuba kunjalo musa ukukhawuleza ucaphuke. (INtshumayeli 7:9) Kunoko, yiba nomonde uze unyamekele izilangazelelo zakhe, kungekhona ezakho awuyi kukhathazeka.—IMizekeliso 14:29.
Kwelinye icala, umfazi oqondayo uya kuzama ukukhuthaza umyeni wakhe ukuba aphumeze indima yakhe entsha. Uya kumfundisa ukuba yimpelesi, ukumtshintsha xa emanzi okanye ukumenzela ititi—nangona esenokuba liqhitala ekuqaleni.
UEllen, umama oneminyaka engama-26 ubudala, waqonda ukuba kwakufuneka ahlengahlengise kwindlela awayemphatha ngayo umyeni wakhe. Uthi: “Andisamnkonyi umntwana yaye kufuneka ndizikhumbuze ukuba ndingagxeki yonke into ayenzayo umyeni xa ezama ukwenza izinto endimfundisa zona.”
KHAWUZAME ELI CEBISO: Bafazi, ukuba umyeni wakho unyamekela umntwana ngendlela eyahlukileyo kweyakho, musa ukumgxeka okanye ukuphinda uyenze loo nto ebeyenza. Mncome ngaloo nto ayenza kakuhle uya kumenza azithembe uze umkhuthaze akuxhase. Bayeni, ziyekeni izinto ezingabalulekanga ukuze nibe nexesha elaneleyo lokuncedisa abafazi benu, ngokukodwa kwiinyanga zokuqala xa besandula ukubeleka.
INGXAKI 2: Ulwalamano lwenu luba buthathaka.
Ekubeni bediniwe ngenxa yokungalali ngokwaneleyo, abazali abaninzi abasebatsha badla ngokungasondelelani. UVivianne, umama waseFransi oneentsana ezimbini uyavuma esithi: “Ekuqaleni, ndandinikele ingqalelo kakhulu kwindima yam yokuba ngumama, ndade ndalibala ukuba ndingumfazi.”
Kwelinye icala, umyeni usenokungayisi so into yokuba ukukhulelwa kuye kwaba luxanduva emfazini wakhe. Ukuba nosana kutya ixesha ebenidla ngokulichitha kunye yaye niyolisana. Umfazi nendoda bangenza njani ukuze baqinisekise ukuba usana lwabo alubahlukanisi?
Undoqo ukuze uphumelele: Qinisekisanani ukuba nisathandana.
Xa ithetha ngomtshato, iBhayibhile ithi: “Indoda iya kumshiya uyise nonina, inamathele emfazini wayo baze babe nyama-nye.” * (Genesis 2:24) UYehova uThixo wayenenjongo yokuba ekugqibeleni abantwana babashiye abazali babo. Ngokuchasene noko, uThixo ulindele ukuba ulwalamano lwendoda nomfazi luhlale luhleli. (Mateyu 19:3-9) Ukuqonda loo nto kunokusinceda njani isibini esinosana sikwazi ukubeka izinto ezibalulekileyo kwindawo yazo?
UVivianne, okhankanywe ngaphambili, uthi: “Ndacinga ngamazwi akwiGenesis 2:24, andinceda ndaqonda ukuba ndiye ndaba ‘nyama-nye’ nomyeni wam—kungekhona nosana lwam. Ndayibona imfuneko yokuba ndomeleze umtshato wam.” UTheresa, umama wentombazana eneminyaka emibini ubudala, uthi: “Ukuba ndiva ngathi kukho umsantsa phakathi kwam nomyeni wam, ndiye ndiqiniseke ukuba ndiyamhoya ngoko nangoko, nokuba lixesha elingephi suku ngalunye.”
Ukuba ungumyeni yintoni onokuyenza ukuze womeleze umtshato wakho? Xelela umfazi wakho ukuba uyamthanda. Amazwi akho waxhase ngezenzo zobubele. Zama ukuphelisa onke amathandabuzo asenokuba nawo umfazi wakho. USarah, umama oneminyaka engama-30 ubudala uthi: “Umfazi ufuna ukwazi ukuba usaxatyiswa yaye usathandwa, nangona umzimba wakhe ungasafani nangaphambi kokuba akhulelwe.” UAlan, ohlala eJamani nongutata wamakhwenkwe amabini, uyakubona ukubaluleka kokuxhasa umfazi wakhe ngokweemvakalelo. Uthi: “Ndisoloko ndiqinisekisa ukuba ndiyamthuthuzela umfazi wam.”
Kuyaqondakala ukuba ukuzalwa komntwana kuphazamisa iimfanelo zomtshato. Ngaloo ndlela indoda nomfazi kufuneka bathethe ngeemfuno zabo. IBhayibhile ithi xa isibini singazi kuba nanxaxheba kwiimfanelo zomtshato sifanele ‘sivumelane.’ (1 Korinte 7:1-5) Kufuneke sithethe. Ngenxa yendlela okhuliswe ngayo okanye izithethe, usenokuba mathidala ukuthetha neqabane lakho ngesondo. Kodwa iincoko ezilolo hlobo zibalulekile kuba isibini sizama ukuqhelana nokuba ngabazali. Yiba novelwano, umonde uze unyaniseke. (1 Korinte 10:24) Wena neqabane lakho nakuphepha ukungaqondani kwaye nakuthandana ngakumbi.—1 Petros 3:7, 8.
Kwakhona indoda nomfazi banokulwenza nzulu uthando lwabo ngokuxabisana. Umyeni osisilumko uyaqonda ukuba ubukhulu becala umfazi wakhe wenza umsebenzi omninzi ngasese. UVivianne uthi: “Xa kuphela usuku, ndidla ngokuziva ngathi andikhange ndisebenze nangona bendixakekile ndinyamekela umntwana!” Nangona exakekile, umfazi osisilumko uya kuqiniseka ukuba akamgxeki umyeni wakhe ngegalelo lakhe.—IMizekeliso 17:17.
KHAWUZAME ELI CEBISO: Boomama, ukuba kunokwenzeka kungakuhle ukuba nikhe nizibe ngobuthongo xa usana lulele. Ngaloo ndlela “uyazihlaziya,” uza kukwazi ukomeleza umtshato wenu. Bootata nanini na kunokwenzeka vuka utyise umntwana okanye umtshintshe xa emanzi ukuze umfazi wakho aphumle. Mana umqinisekisa ukuba uyamthanda ngokumbhalela izibhilivana, umthumelele i-sms okanye umfowunele. Yenzani ixesha lokuncokola kunye. Thethani ngani ningathethi ngomntwana kuphela. Gcinani ulwalamano lwenu lomelele nakukwazi ukumkhulisa kakuhle umntwana.
INGXAKI 3: Aniboni ngasonye ngendlela yokukhulisa umntwana.
Isibini sinokufumanisa ukuba indlela esikhuliswe ngayo iyasixabanisa. Umama waseJapan ogama linguAsami nomyeni wakhe uKatsuro, babe nale ngxaki. UAsami uthi: “Ndandivakalelwa kukuba uKatsuro uyayifekethisa intombi yethu, ngoxa yena wayesithi ndingqwabalala.” Ningakuphepha njani ukuxabana?
Undoqo ukuze uphumelele: Thetha neqabane lakho nize nixhasane.
Ukumkani uSolomon osisilumko wathi: “Ngokukhukhumala ubani ubangela usukuzwano kuphela, kodwa kwabo babhunga kunye kukho ubulumko.” (IMizekeliso 13:10) Ngaba uyayazi indlela eliqeqesha ngayo iqabane lakho? Ukuba niyalinda ade azalwe umntwana ngaphambi kokuba nithethe ngendlela aza kuqeqeshwa ngayo, nisenokuphela nixabana kunokuba nihlangabezane nale ngxaki.
Ngokomzekelo, niyiphendula njani le mibuzo ilandelayo: “Sinokumfundisa njani umntwana ukutya nokulala ngendlela efanelekileyo? Ngaba sifanele sisoloko simthatha umntwana xa ekhala ebusuku? Sifanele sithini xa engakwazi ukuziyela ngasese?” Ngokuqinisekileyo izigqibo enizenzayo ziya kwahluka kwezezinye izibini. UEthan utata wabantwana ababini, uthi: “Kufuneka nithethe ngezinto ukuze nibe neembono ezifanayo. Nakukwazi ukumnceda kunye umntwana wenu.”
KHAWUZAME ELI CEBISO: Cinga ngendlela enakhuliswa ngazo ngabazali benu. Gqibani ngezimo zengqondo nendlela yabo yokwenza izinto eniya kuyisebenzisa xa nikhulisa umntwana wenu. Kwakhona, gqibani ngezimo zengqondo nezinto eningafuniyo ukuzisebenzisa. Chazela iqabane lakho ngesigqibo sakho.
Umntwana Unokuwuphucula Umtshato
Kanye njengokuba abantu ababini abadlala emkhenkceni kufuneka babe nexesha nomonde kufuneka ixesha ukuze niqhelane neendima zenu ezintsha. Ekugqibeleni niza kuba namava afunekayo.
Ukukhulisa umntwana kuya kuvavanya ukuthembeka kwakho kwiqabane lakho kuze kulutshintshe ngonaphakade ulwalamano lwenu. Kwelinye icala, kuya kunivulela ithuba lokuvelisa iimpawu ezintle. Ukuba usebenzisa icebiso lobulumko eliseBhayibhileni, uya kuba namava afana nakaKenneth ongutata wabantwana. Uthi: “Ukukhulisa abantwana kwaba nempembelelo entle kum nasemfazini wam. Ngoku asisazingci, sinothando kwaye siyanyamezelana.” Olo tshintsho luyafuneka emtshatweni.
^ isiqe. 3 Amagama abantu abakweli nqaku atshintshiwe.
^ isiqe. 11 Oomama abaninzi badla ngokuxinezeleka kwiiveki ezimbalwa emva kokuba bebelekile. Abanye badla ngokuhlaselwa sisigulo esibizwa ngokuba Kukudandatheka Kwasemva kokubeleka. Ukuze ufumane ingcombolo ngesi sigulo, funda amanqaku athi: “Ndakwazi Ukumelana Nokudandatheka Kwasemva kokubeleka,” kuVukani! Ka-Agasti 8, 2002, nowesiNgesi kaJuni 8, 2003, othi “Understanding Postpartum Depression,” bapapashwe ngamaNgqina kaYehova. La manqaku anokufundwa kwi-internet www.watchtower.org.
^ isiqe. 19 Ngokutsho komnye umphengululi, igama lesiHebhere eliguqulelwe ngokuthi “ukunamathela” kwiGenesis 2:24 ‘linokuthetha ukuthi nca komnye umntu ngothando nangokunyaniseka.’
ZIBUZE . . .
Ndenze ntoni kule veki, ebonisa iqabane lam ukuba ndiyalixabisa igalelo lalo entsatsheni?
Ndigqibele nini ukuncokola neqabane lam ngezinto ezingenakuthanani nomntwana?
Funda Okungakumbi
Indlela Yokufundisa Umntwana Wakho
Ukuqeqesha kuthetha okungaphaya kwemithetho nesohlwayo.
Inokonwaba Njani Intsapho Yakho?
UYehova, uThixo owonwabileyo, ufuna iintsapho zonwabe. Fumana amacebiso aya kumadoda, abafazi, abazali nabantwana.


text:
ISAHLUKO 14
UYehova Ulungiselele “Intlawulelo Ngenxa Yabaninzi”
1, 2. IBhayibhile iyichaza njani imeko olukuyo uluntu, yaye yiyiphi ekuphela kwendlela yokukhululeka kuyo?
“YONKE indalo iyagcuma kwaye isentlungwini.” (Roma 8:22) Ngaloo mazwi umpostile uPawulos uchaza imeko elusizi esikuyo. Ngokwembono yabantu, kubonakala kungekho ndlela yakukhululeka ekubandezelekeni, esonweni nasekufeni. Kodwa ngokungafaniyo nabantu, akukho nto imnqabeleyo uYehova. (Numeri 23:19) UThixo wokusesikweni uyilungiselele indlela yokuphuma kobu bugxwayiba sikubo. Ibizwa ngokuba yintlawulelo.
2 Intlawulelo sesona sipho sikhulu sikaYehova eluntwini. Ivule ithuba lokuba sihlangulwe esonweni nasekufeni. (Efese 1:7) Isisiseko sethemba lobomi obungunaphakade, enoba kusezulwini okanye kumhlaba oyiparadesi. (Luka 23:43; Yohane 3:16; 1 Petros 1:4) Kodwa iyintoni kanye kanye intlawulelo? Isifundisa njani ngokubalasela kokuba sesikweni kukaYehova?
Isizathu Sokuba Kufuneke Intlawulelo
3. (a) Kwakutheni ukuze kufuneke intlawulelo? (b) Kwakutheni ukuze uThixo angasuki nje asinyenyise isigwebo sokufa kwinzala ka-Adam?
3 Intlawulelo ibe yimfuneko ngenxa yesono sika-Adam. Ngokungamthobeli uThixo, uAdam wadlulisela kwinzala yakhe ilifa lokugula, usizi, intlungu nokufa. (Genesis 2:17; Roma 8:20) UThixo wayengenakuvumela iimvakalelo zimshukumisele ekubeni asinyenyise isigwebo sokufa. Ngokwenjenjalo ebeya kuba utyeshela umthetho wakhe uqobo, othi: “Umvuzo isono esiwuhlawulayo kukufa.” (Roma 6:23) Yaye ukuba uYehova ebenokuyityeshela imilinganiselo yakhe yokusesikweni, ngoko bekuya kuba sisiphithiphithi nje nolwaphulo-mthetho kwindalo iphela!
4, 5. (a) USathana wamgculela njani uThixo, yaye kwakutheni ukuze uYehova azive ebophelelekile ukuba aziphendule ezo zigculelo? (b) USathana wabamangalela ngelithini abakhonzi abanyanisekileyo bakaYehova?
4 Njengoko sibonile kwiSahluko 12, imvukelo yase-Eden yaphakamisa iimbambano ezinkulu ngakumbi. USathana walingcolisa igama elihle likaThixo. Eneneni, wammangalela uYehova ngokuba lixoki nozwilakhe okhohlakeleyo ozibandezayo inkululeko izidalwa zakhe. (Genesis 3:1-5) Kwakhona, ngokuzama ukuphazamisa kwakhe injongo kaThixo yokuzalisa umhlaba ngabantu abangamalungisa, uSathana wamtyhola uThixo ngokuba woyisakele. (Genesis 1:28; Isaya 55:10, 11) Ukuba uYehova wayeziyeke zingaconjululwanga ezi zimangalo, ezininzi zezidalwa zakhe ezikrelekrele nazo zazisenokuphelelwa yintembelo kulawulo lwakhe.
5 Kwakhona uSathana wabagculela abakhonzi abanyanisekileyo bakaYehova, ebamangalela ngelithi bamkhonza kuphela ngenxa yeentshukumisa zokuzingca yaye ukuba banokujamelana nengcinezelo, akukho namnye kubo owayenokuhlala ethembekile kuThixo. (Yobhi 1:9-11) Le mbambano yayibaluleke ngakumbi kunemeko enzima olukuyo uluntu. Ngokufanelekileyo uYehova waziva ebophelelekile ukuba aziphendule izigculelo zikaSathana. Kodwa uThixo wayenokuyicombulula njani le mbambano aze alusindise uluntu?
Intlawulelo—Ixabiso Elilinganayo
6. Ngawaphi amanye amagama asetyenzisiweyo eBhayibhileni ukuchaza indlela uThixo awalusindisa ngayo uluntu?
6 Ekucombululeni le mbambano, uYehova wabonakalisa inceba nokusesikweni okubalaseleyo—ngendlela eyayingenakufikelelwa mntu. Ukanti, yayilula kakhulu. Yaziwa ngokwahlukahlukeneyo njengokuthenga, ukuxolelanisa, ukukhulula nokucamagushela. (INdumiso 49:8; Daniyeli 9:24; Galati 3:13; Kolose 1:20; Hebhere 2:17) Kodwa igama mhlawumbi elikuchaza kakuhle oku lelo lasetyenziswa nguYesu ngokwakhe. Wathi: “UNyana womntu weza, kungekhona ukuze alungiselelwe, kodwa ukuze alungiselele nokuze anikele ngomphefumlo wakhe ube yintlawulelo [ly′tron, ngesiGrike] ngenxa yabaninzi.”—Mateyu 20:28.
7, 8. (a) Lithetha ukuthini igama elithi “intlawulelo” eZibhalweni? (b) Intlawulelo ithetha ukulingana ngayiphi indlela?
7 Yintoni intlawulelo? Igama lesiGrike elisetyenzisiweyo apha livela kwisenzi esithetha “ukukhulula.” Eli gama lalisetyenziselwa ukuchaza imali eyayihlawulwa ukukhulula amabanjwa emfazwe. Ngoko, lilonke intlawulelo inokuchazwa njengentlawulo yokuthenga into obuphulukene nayo. KwiZibhalo zesiHebhere, igama eliguqulelwe ngokuthi “intlawulelo” (ko′pher) livela kwisenzi esithetha “ukugubungela.” Ngokomzekelo, uThixo waxelela uNowa ukuba wayemele ‘awugubungele’ (gama elo elifanayo) umkhombe ngetela. (Genesis 6:14) Oku kusenza siqonde ukuba ukuhlawulela kukwathetha ukugubungela izono.—INdumiso 65:3.
8 Okuphawulekayo kukuba, iTheological Dictionary of the New Testament ikhankanya ukuba eli gama (ko′pher) “lisoloko libhekisela kwinto elinganayo.” Ngoko, isigubungelo somkhumbi womnqophiso sasilingana nomkhumbi wokoqobo. Ngokukwanjalo, ukuze kuhlawulelwe, okanye kugutyungelwe isono, kwakumele kuhlawulwe ixabiso elilingana ngokupheleleyo, okanye eliwugubungela ngokupheleleyo umonakalo owenziwa sisono. Kungenxa yoko le nto uMthetho kaThixo wawusithi kuSirayeli: “Umphefumlo wobuyiselwa ngomphefumlo, iliso ngeliso, izinyo ngezinyo, isandla ngesandla, unyawo ngonyawo.”—Duteronomi 19:21.
9. Kwakutheni ukuze amakholwa abingelele ngezilwanyana, yaye uYehova wayeyigqala njani loo mibingelelo?
9 Amakholwa asusela kuAbheli ukusa phambili ayebingelela ngezilwanyana kuThixo. Ngaloo ndlela, ayebonisa ukusiqonda kwawo isibakala sokuba ayenesono yaye ayefuna ukukhululwa kuso, yaye ayebonisa ukholo lwawo kwisithembiso sikaThixo sokuwakhulula ‘ngembewu’ yakhe. (Genesis 3:15; 4:1-4; Levitikus 17:11; Hebhere 11:4) UYehova wakholiswa yiloo mibingelelo waza wabagqala njengabalungileyo aba banquli. Noko ke, imibingelelo yezilwanyana yayingumfuziselo kuphela. Eneneni izilwanyana zazingenakugubungela isono somntu, kuba zingaphantsi kwabantu. (INdumiso 8:4-8) Ngenxa yoko, iBhayibhile ithi: “Akunakwenzeka ukuba igazi leenkunzi zeenkomo neleebhokhwe lisuse izono.” (Hebhere 10:1-4) Loo mibingelelo yayingumfuziselo kuphela, wombingelelo wokwenene wentlawulelo owawuza kulandela.
‘Intlawulelo Elinganayo’
10. (a) Umhlawuleli wayemele alingane nabani, yaye ngoba? (b) Kutheni kwakufuneka kubingelelwe ngomntu omnye kuphela?
10 Umpostile uPawulos wathi: “KuAdam bonke [bayafa].” (1 Korinte 15:22) Ngoko intlawulelo yayimele ibandakanye ukufa komntu olinganayo noAdam—umntu ofezekileyo. (Roma 5:14) Asikho esinye isidalwa esasinokulinganisa isikali sokusesikweni. Kuphela ngumntu ofezekileyo, ongekho phantsi kwesigwebo sokufa sika-Adam, owayenokunikela ‘intlawulelo elinganayo’—elingana ngokugqibeleleyo noAdam. (1 Timoti 2:6) Bekungayi kuba yimfuneko ukuba kubingelelwe ngezigidi zabantu ezilingana nenzala ka-Adam. Umpostile uPawulos wachaza esithi: “Isono sangena ngamntu mnye [uAdam] ehlabathini nokufa ngaso isono.” (Roma 5:12) Yaye “ekubeni ukufa kungomntu,” uThixo wenza ilungiselelo lokukhululwa koluntu “kwangomntu.” (1 Korinte 15:21) Njani?
‘Intlawulelo elinganayo yabo bonke’
11. (a) Umhlawuleli wayeza ‘kukungcamla njani ukufa ngenxa yabantu bonke’? (b) Kutheni uAdam noEva babengayi kungenelwa kwintlawulelo? (Bona umbhalo osemazantsi.)
11 UYehova walungiselela ukuba umntu ofezekileyo anikele ngokuzithandela ngobomi bakhe njengombingelelo. Ngokutsho kweyabaseRoma 6:23, “umvuzo isono esiwuhlawulayo kukufa.” Ngokubingelela ngobomi bakhe, umhlawuleli wayeza ‘kungcamla ukufa ngenxa yabantu bonke.’ Ngamany’ amazwi, wayeza kuhlawula intlawulelo yesono sika-Adam. (Hebhere 2:9; 2 Korinte 5:21; 1 Petros 2:24) Oku kwakuza kuba nemiphumo ebaluleke kakhulu yasemthethweni. Ngokuphelisa isigwebo sokufa kwinzala ethobekileyo ka-Adam, intlawulelo yayiza kuwashenxisa ngokupheleleyo amandla atshabalalisayo esono. *—Roma 5:16.
12. Zekelisa indlela ukuhlawulwa kwetyala elinye okunokuba yingenelo ngayo kubantu abaninzi.
12 Singakuzekelisa ngokuthi oku: Masithi uhlala kwidolophu apho inkoliso yabahlali iqeshwe kumzi-mveliso omkhulu. Wena nabamelwane bakho nifumana umvuzo oncumisayo yaye niphila ubomi obutofo-tofo. Oko kukuthi, de kube lusuku lokuvalwa kwaloo mzi-mveliso. Siyintoni isizathu soko? Umphathi walo mzi-mveliso uye wangenwa ngumoya ombi, obangele ishishini lakhe labhanga. Ngequbuliso, njengoko ningasebenzi, wena nabamelwane bakho anikwazi ukuhlawula amatyala enu. Amaqabane omtshato, abantwana, kunye nabo nibatyalayo, batsala nzima ngenxa yaloo mntu mnye uye wangenwa ngumoya ombi. Ngaba sikho isicombululo? Ewe sikho! Usomashishini othile osisityebi uyangenelela. Uyakuqonda ukuxabiseka kwalo mzi-mveliso. Ukwanovelwano ngabaqeshwa bawo abaninzi neentsapho zabo. Ngoko wenza ilungiselelo lokulihlawula lonke elo tyala aze awuvule kwakhona lo mzi-mveliso. Ukuhlawulwa kwelo tyala kubazisela isiqabu abo baqeshwa baninzi kunye neentsapho zabo kwakunye nabo babatyalayo. Ngokufanayo, ukuhlawulwa kwetyala lika-Adam kuzise iingenelo kwizigidi ezingenakubalwa zabantu.
Ngubani Onikela Intlawulelo?
13, 14. (a) UYehova wayilungiselela njani intlawulelo yoluntu? (b) Ihlawulwa kubani intlawulelo, yaye kutheni iyimfuneko nje loo ntlawulo?
13 NguYehova kuphela onokunikela “iMvana . . . esusa isono sehlabathi.” (Yohane 1:29) Kodwa uThixo akathumelanga nje nayiphi na ingelosi ukuba ihlangule uluntu. Kunoko, uthumele Lowo wayenokunikela impendulo epheleleyo kwisimangalo sikaSathana nxamnye nabakhonzi bakaYehova. Ewe, uYehova wenze umbingelelo omkhulu ngokuthumela uNyana wakhe okuphela kwamzeleyo, ‘lowo wayemthanda ngokukhethekileyo.’ (IMizekeliso 8:30) Ngokuzithandela, uNyana kaThixo “waziqongqotha” bonke ubuntu bakhe basezulwini. (Filipi 2:7) Ngokungummangaliso, uYehova wabufudusa ubomi nobuntu boNyana wakhe wamazibulo wasezulwini, wabufaka kwisibeleko sentombi enyulu yomYuda egama linguMariya. (Luka 1:27, 35) Njengomntu, wayeza kubizwa ngokuba nguYesu. Kodwa ngengqiqo engokwasemthethweni, wayenokubizwa ngokuba nguAdam wesibini, kuba wayelingana ngokugqibeleleyo noAdam. (1 Korinte 15:45, 47) Ngaloo ndlela uYesu wayenokuzinikela njengombingelelo wentlawulelo yesono soluntu.
14 Yayiza kuhlawulwa kubani loo ntlawulelo? INdumiso 49:7 itsho ngokungqalileyo ukuba intlawulelo ihlawulwa ‘kuThixo.’ Kodwa ngaba asingoYehova kusini na olungiselele intlawulelo? Kunjalo, kodwa oku akuyenzi intlawulelo ingabi nantsingiselo—njengokukhupha imali kwenye ipokotho uze uyifake kwenye. Simele siqonde ukuba intlawulelo asilonaniselwano lokoqobo, kodwa sisivumelwano sasemthethweni. Ngokulungiselela intlawulelo, nangona ibe yilahleko enkulu kuye, uYehova waqinisekisa ukunamathela kwakhe ngokungagungqiyo kokusesikweni kwakhe okugqibeleleyo.—Genesis 22:7, 8, 11-13; Hebhere 11:17; Yakobi 1:17.
15. Kwakutheni ukuze kube yimfuneko ukuba uYesu abandezeleke aze afe?
15 Ngentwasahlobo yowama-33 C.E., ngokuvumayo uYesu Kristu wajamelana nobunzima obakhokelela ekuhlawulweni kwentlawulelo. Wavuma ukubanjwa ngezimangalo zobuxoki, wagwetywa njengonetyala, waza wabethelelwa esibondeni. Ngaba ngokwenene kwakuyimfuneko ngoYesu ukuba abandezeleke ngolo hlobo? Ewe, kuba imbambano ephathelele ingqibelelo yabakhonzi bakaThixo yayimele iconjululwe. Okuphawulekayo kukuba, uThixo akazange avumele ukuba usana olunguYesu lubulawe nguHerode. (Mateyu 2:13-18) Kodwa akuba uYesu ekhulile, wayekwazi ukumelana nobunzima beentlaselo zikaSathana njengoko wayeyiqonda ngokupheleleyo imbambano eyayibandakanyekile. * Ngokuhlala ‘enyanisekile, engenabuqhokolo, engadyobhekanga, ahluliwe kuboni’ phezu kwayo nje impatho embi, uYesu wangqina ngaphandle kwamathandabuzo ukuba uYehova unabo abakhonzi abahlala bethembekile xa bevavanywa. (Hebhere 7:26) Akumangalisi ke ngoko ukuba, ngaphambi kokufa kwakhe, uYesu wadanduluka ngoloyiso esithi: “Kufeziwe!”—Yohane 19:30.
Ukuwugqiba Kwakhe Umsebenzi Wokukhulula
16, 17. (a) UYesu waqhubeka njani nomsebenzi wakhe wokukhulula? (b) Kwakutheni ukuze kube yimfuneko ukuba uYesu abonakale “phambi kukaThixo ngenkqu ngenxa yethu”?
16 UYesu wayengekawugqibi umsebenzi wakhe wokukhulula. Ngosuku lwesithathu emva kokufa kukaYesu, uYehova wamvusa kwabafileyo. (IZenzo 3:15; 10:40) Ngesi senzo siphawulekayo, uYehova akaphelelanga nje ngokumvuza uNyana wakhe ngenxa yenkonzo yakhe yokuthembeka kodwa wamnika ithuba lokuwugqiba umsebenzi wakhe wokukhulula njengoMbingeleli Omkhulu kaThixo. (Roma 1:4; 1 Korinte 15:3-8) Umpostile uPawulos uchaza esithi: “Xa uKristu weza njengombingeleli omkhulu . . . , wangena, kungekhona ngegazi leebhokhwe nelamathole eenkomo aziinkunzi, kodwa ngelakhe igazi, kwaba kanye kwindawo engcwele waza wasizuzela intlangulo engunaphakade. Kuba uKristu wangena, kungekhona kwindawo engcwele eyenziwe ngezandla, engumfanekiso weyokwenene, kodwa ezulwini ngokwalo, ukuze ngoku abonakale phambi kukaThixo ngenkqu ngenxa yethu.”—Hebhere 9:11, 12, 24.
17 UKristu wayengenakuya negazi lakhe lokoqobo ezulwini. (1 Korinte 15:50) Kunoko, waya nomfuziselo welo gazi: ixabiso elisemthethweni lombingelelo wobomi bakhe obufezekileyo njengomntu. Ngoko, phambi kukaThixo ngenkqu, wanikela ixabiso lobo bomi njengentlawulo ngenxa yoluntu olunesono. Ngaba uYehova wawamkela loo mbingelelo? Kunjalo, yaye oku kwabonakala ngePentekoste yowama-33 C.E., xa kwathululwa umoya oyingcwele phezu kwabafundi abamalunga ne-120 eYerusalem. (IZenzo 2:1-4) Nangona oko kwakubangel’ imincili, kodwa kwakusisiqalo nje kuphela seengenelo ezimangalisayo zentlawulelo.
Iingenelo Zentlawulelo
18, 19. (a) Ngawaphi amaqela amabini abantu angenelwayo kuxolelwaniso olubekho ngenxa yegazi likaKristu? (b) Ziziphi iingenelo zentlawulelo abazinandiphayo ngoku nabaza kuzinandipha kwixesha elizayo abo ‘besihlwele esikhulu’?
18 Kwincwadi yakhe eya kwabaseKolose, uPawulos uchaza ukuba uThixo wakubona kulungile ukuthi ngaye uKristu azixolelanise Naye zonke ezinye izinto ngegazi likaYesu elaphalala kwisibonda sentuthumbo. Kwakhona uPawulos uchaza ukuba oku kuxolelaniswa kubandakanya amaqela amabini awahlukeneyo abantu, oko kukuthi, “izinto ezisemazulwini” “nezinto ezisemhlabeni.” (Kolose 1:19, 20; Efese 1:10) Elo qela lokuqala libunjwa ngamaKristu ali-144 000 anikwe ithemba lokukhonza njengababingeleli basemazulwini baze balawule njengookumkani phezu komhlaba kunye noKristu Yesu. (ISityhilelo 5:9, 10; 7:4; 14:1-3) Kusetyenziswa lona, iingenelo zentlawulelo ziya kuthi ngokuthe ngcembe zinikelwe kuluntu oluthobekileyo ebudeni bewaka leminyaka.—1 Korinte 15:24-26; ISityhilelo 20:6; 21:3, 4.
19 ‘Izinto ezisemhlabeni’ ngabantu abanethemba lokunandipha ubomi obufezekileyo eParadesi emhlabeni. ISityhilelo 7:9-17 sibachaza ‘njengesihlwele esikhulu’ esiza kusinda “embandezelweni enkulu” ezayo. Kodwa akukho mfuneko yokuba balinde de kube lelo xesha ukuze banandiphe iingenelo zentlawulelo. Sele ‘beyihlambile imiwunduzo yabo bayenza mhlophe egazini leMvana.’ Ngenxa yokubonisa kwabo ukholo kwintlawulelo, sele bezifumana kwangoku iingenelo zokomoya zelo lungiselelo lothando. Baye bavakaliswa bengamalungisa njengabahlobo bakaThixo! (Yakobi 2:23) Ngenxa yombingelelo kaYesu, ‘banokusondela benenkululeko yokuthetha kwitrone yobubele obungasifanelanga.’ (Hebhere 4:14-16) Xa besenza isiphoso, baxolelwa ngokwenene. (Efese 1:7) Nangona bengafezekanga, banesazela esicocekileyo. (Hebhere 9:9; 10:22; 1 Petros 3:21) Ngoko ukuxolelaniswa noThixo akuyonto nje abanethemba layo, kodwa kuyinto eyenzeka ngokoqobo khona ngoku! (2 Korinte 5:19, 20) Ebudeni beWaka Leminyaka, ngokuthe ngcembe baza “kukhululwa ekukhotyokisweni kukonakala” baze ekugqibeleni bafumane ‘inkululeko ezukileyo yabantwana bakaThixo.’—Roma 8:21.
20. Ukucamngca ngentlawulelo kukuchaphazela njani wena ngokobuqu?
20 ‘Siyambulela uThixo ngaye uYesu Kristu’ ngenxa yentlawulelo! (Roma 7:25) Ibonakala ingenamsebenzi kangako, kodwa ibaluleke ngendlela engathethekiyo. (Roma 11:33) Yaye ngokucamngca ngayo ngoxabiso, intlawulelo ichukumisa iintliziyo zethu, ize isisondeze ngakumbi kuThixo wokusesikweni. Njengomdumisi, sinesizathu esinamandla sokumdumisa uYehova ‘njengomthandi wobulungisa nokusesikweni.’—INdumiso 33:5.
^ isiqe. 11 UAdam noEva babengenakungenelwa kwintlawulelo. UMthetho kaMoses wamisela lo mgaqo ngokuphathelele umbulali wangabom: “Nize ningathabathi ntlawulelo ngomphefumlo wombulali ofanelwe kukufa.” (Numeri 35:31) Ngokucacileyo, uAdam noEva babekufanele ukufa kuba abamthobelanga ngabom uThixo. Ngaloo ndlela balilahla ithemba labo lobomi obungunaphakade.
^ isiqe. 15 Ukuze asihlawulele ngokupheleleyo isono sika-Adam, uYesu kwafuneka afe, kungekhona njengomntwana ofezekileyo, kodwa njengendoda efezekileyo. Khumbula ukuba, isono sika-Adam sasisesangabom, awasenza ebazi ngokupheleleyo ubunzulu besenzo sakhe nemiphumo yaso. Ngoko ukuze abe ‘nguAdam wokugqibela’ aze agubungele eso sono, uYesu wayemele enze ukhetho oluqolileyo nolusekelwe elwazini, lokugcina ingqibelelo kuYehova. (1 Korinte 15:45, 47) Ngaloo ndlela bonke ubomi bukaYesu bokuthembeka—kuquka ukufa kwakhe njengombingelelo—baba ‘sisenzo esinye sothethelelo.’—Roma 5:18, 19.


text:
Oko Sinokukwenza Ukuze Sihlale Silungele Ukuzincama
“Ukuba nabani na ufuna ukundilandela, makazincame.”—MAT. 16:24.
1. UYesu wawumisela njani umzekelo omhle wokuzincama?
XA UYESU wayelapha emhlabeni, wamisela umzekelo omhle wokuzincama. Eyona nto yayiphambili kuye kukwenza ukuthanda kukaThixo ngaphezu kweminqweno yakhe. (Yoh. 5:30) Ngokuhlala ethembekile de abulawe kwisibonda sentuthumbo, wangqina ukuba ayikho into awayengenakuyincama ngenxa yabantu.—Fil. 2:8.
2. Kutheth’ ukuthini ukulungela ukuzincama, ibe kutheni simele senjenjalo?
2 Ekubeni singabalandeli bakaYesu, nathi simele sikulungele ukuzincama. Kuthetha ukuthini ukulungela ukuzincama? Kuthetha ukulungela kukabani ukuncama izinto ezithandwa nguye ukuze ancede abanye. Ngamanye amazwi, umntu ozincamayo akacingeli isiqu sakhe. (Funda uMateyu 16:24.) Ukungacingeli iziqu zethu kunokusinceda sikwazi ukucingela abanye. (Fil. 2:3, 4) Enyanisweni, uYesu wafundisa ukuba, ukuze sikwazi ukukhonza uThixo, kubaluleke gqitha ukuba singazicingeli. Njani? Enye yezinto ezisenza sizincame, luthando lobuKristu olulolona phawu babonakala ngalo abafundi bokwenene bakaYesu. (Yoh. 13:34, 35) Cinga nje ngeentsikelelo esizifumanayo ngokuba yinxalenye yabazalwana abasehlabathini lonke abasoloko bezincama!
3. Yintoni enokuba ngumqobo ekubeni sizincame?
3 Noko ke, kukho utshaba olungaqondakaliyo olusithintelayo ekubeni sizincame. Olo tshaba lutyekelo esinalo lokuzingca. Khumbula indlela okwabonakala ngayo ukuzingca kuAdam noEva. Ngokuzingca, uEva wafuna ukufana noThixo. Nayo ke indoda yakhe yawela kuloo mgibe ifuna ukukholisa umfazi wayo. (Gen. 3:5, 6) Emva kokwenza uAdam noEva bashiye unqulo lwenyaniso, uMtyholi waqhubeka ehenda abantu ukuba bazingce. Wada wazama nokulinga uYesu. (Mat. 4:1-9) Namhlanje, uSathana uye waphumelela ekulahlekiseni inkoliso yabantu, ngokubenza bazingce kwiinkalo eziliqela. Simele siyilumkele le meko kuba nathi singazibona sele sizingca.—Efe. 2:2.
4. (a) Ngaba singakwazi ukuluphepha ngoku utyekelo lokuzingca? Cacisa. (b) Yiyiphi imibuzo eza kuphendulwa?
4 Ukuzingca kunokufaniswa nomhlwa oqalisa ukuvela entsimbini. Xa intsimbi ihleli phandle kwindawo emanzi, inokuqalisa ukuba nomhlwa. Eyona nto iyingozi kukungawuhoyi loo mhlwa, de ubangele umonakalo. Ngokufanayo, nakuba okwangoku singenakukuphepha ukungafezeki notyekelo esinalo lokuzingca, simele siphaphele iingozi esinokungena kuzo size silwe nolo tyekelo. (1 Kor. 9:26, 27) Singabona njani xa siqalisa ukuzingca? Yintoni esinokuyenza ukuze sikwazi ngandlela zonke ukuzincama?
SEBENZISA IBHAYIBHILE UKUZE UBONE ENOBA AKUZINGCI NA
5. (a) IBhayibhile ifana njani nesipili? (Jonga umfanekiso osekuqaleni.) (b) Yintoni esimele siyiphephe xa sihlolisisa ukuzingca esisenokuba sinako?
5 Kanye njengokuba sinokusebenzisa isipili ukuze sibone inkangeleko yethu, singakwazi ukusebenzisa iBhayibhile ukuze sibone eyona nto siyiyo ngaphakathi size silungise nayiphi na ingxaki esiyifumanayo. (Funda uYakobi 1:22-25.) Noko ke, isipili siya kusinceda kuphela xa sisisebenzisa kakuhle. Ngokomzekelo, ukuba sisithi krwaqu nje sidlule, sisenokungakwazi ukubona iziphako esinazo. Ukuba sisijonga simi ecaleni kungekhona phambi kwaso, into esiya kuyibona ngumfanekiso womnye umntu. Ngokufanayo, xa sisebenzisa iBhayibhile ukuze sibone ukuzingca esinako, asimele siyifunde ngokungakhathali okanye siyifunde ngenjongo yokubona iziphako zabanye.
6. Yiyiphi indlela ‘esizingisa’ ngayo kumthetho ogqibeleleyo?
6 Ngokomzekelo, ingenzeka into yokuba silifunde rhoqo iLizwi likaThixo, nkqu yonk’ imihla, kodwa singaziboni xa siqalisa ukuzingca. Njani? Cinga ngoku: Kumzekelo womntu nesipili ochazwa nguYakobi, ingxaki asikokungazijongi kakuhle. UYakobi wathi lo mntu “uyazikhangela.” UYakobi wasebenzisa igama lesiGrike elichaza ukuzihlolisisa ngenyameko. Yintoni ke ingxaki yalo mntu asichazela ngaye? UYakobi uqhubeka esithi: ‘Uyemka aze alibale ngoko nangoko ukuba unjani na.’ Ewe, uyemka kwisipili aze angayilungisi loo ngxaki ayibonileyo. Ngokwahlukileyo koko, umntu ophumelelayo akaneli nje ‘ukuqondela kumthetho ogqibeleleyo’ kodwa ‘uyazingisa kuwo.’ Kunokuba ashiye ngasemva umthetho ogqibeleleyo weLizwi likaThixo, uyazingisa ekulandeleni iimfundiso zawo. UYesu wathetha kwainto efanayo xa wathi: “Ukuba nithe nahlala kulo izwi lam, ngokwenene ningabafundi bam.”—Yoh. 8:31.
7. Singayisebenzisa njani iBhayibhile ukuze silwe nokuzingca?
7 Ukuze uphumelele ekulweni nokuzingca, umele ufundisise iLizwi likaThixo ngenyameko. Ukwenjenjalo kunokukunceda ubone iinkalo omele uphucule kuzo. Kodwa kufuneka okungakumbi kunoko. Kufuneka uchithe ixesha uphanda. Emva kokuba ithe thaa loo nto ubuyifunda, zibuze imibuzo enjengale: ‘Ndandiya kuthini ukuba yayindim? Ngaba ndandiya kwenza ngobulumko?’ Eyona nto ibalulekileyo kukuba, emva kokucamngca ngoko ukufundileyo, umele uzame ukukwenza. (Mat. 7:24, 25) Makhe sijonge indlela esinokuyisebenzisa ngayo ingxelo kaKumkani uSawule neyompostile uPetros ukuze sihlale silungele ukuzincama.
FUNDA KUMZEKELO OSISILUMKISO KAKUMKANI USAWULE
8. USawule wayengumntu onjani ukuqalisa kwakhe ukulawula, ibe kwabonakala njani oko?
8 UKumkani uSawule wakwaSirayeli ungumzekelo osisilumkiso kuthi obonisa indlela ukuzingca okunokusenza ngayo singakulungeli ukuzincama. USawule wayethozamile yaye ethobekile xa wayeqalisa ukuba ngukumkani. (1 Sam. 9:21) Zange avume ukohlwaya amaSirayeli awakugxekayo ukuba ngukumkani kwakhe, nakuba wayenokuthetheleleka ngokukhusela isikhundla asinikwe nguThixo. (1 Sam. 10:27) UKumkani uSawule wavuma ukwalathiswa nguThixo njengoko wayekhokela uSirayeli ekoyiseni ama-Amoni. Emva koko, ngokuthobeka wazukisa uYehova ngolo loyiso.—1 Sam. 11:6, 11-13.
9. Kwakhula njani ukuzingca kuSawule?
9 Kamva uSawule wavumela ukuzingca nekratshi kwakhula kuye, kanye njengomhlwa entsimbini. Xa woyisa ama-Amaleki, into eyaba phambili kuye yiminqweno yakhe kunokuthobela uYehova. Ngokubawa uSawule wazithabathela impahla kunokuthobela umyalelo kaThixo wokuba ayitshabalalise. Ngekratshi uSawule wazimisela ilitye lesikhumbuzo. (1 Sam. 15:3, 9, 12) Xa umprofeti uSamuweli wamxelela ukuba uYehova akakholiswa yinto ayenzileyo, uSawule wazithethelela ebalaselisa inxalenye awayeyithobele kuloo myalelo kaThixo ngoxa elosulela kwabanye ityala lakhe. (1 Sam. 15:16-21) Ukongezelela koko, ngenxa yekratshi eyona nto wayixhalabelayo sisidima sakhe ebantwini ngaphezu kokukholisa uThixo. (1 Sam. 15:30) Sinokuyisebenzisa njani le ngxelo kaSawule ukuze sihlale sikulungele ukuzincama?
10, 11. (a) Izinto ezenzekayo kuSawule zisifundisa ntoni ngokuhlala silungele ukuzincama? (b) Singakuphepha njani ukuzibona sele sifana noSawule?
10 Okokuqala, izinto ezenzekayo kuSawule zibonisa ukuba asimele siyekelele umxakatho singakhathali, sigqibe ekubeni xa sikulungele ukuzincama siya kuhlala sinjalo. (1 Tim. 4:10) Khumbula ukuba uSawule waqala wamkholisa uThixo kangangexesha elithile, kodwa konakala esakuyeka ukulwa notyekelo lokuzingca. Ekugqibeleni uYehova wamgatya ngenxa yokungathobeki.
11 Okwesibini, simele sikulumkele ukujonga kuphela ezo nkalo siqhuba kakuhle kuzo, ngoxa sityeshela ezo simele siphucule kuzo. Oko bekuya kufana nokuzijonga esipilini size sivuyiswe kukubona impahla entsha esiyinxibileyo ngoxa singaboni ukuba ubuso bumdaka. Kwanokuba aside sifane noSawule ngokuzingca, simele sizame ngamandla ukuphepha naluphi na utyekelo esinokuba nalo size sigqibele ngokufana naye. Xa silulekwa simele singazami ukuzithethelela, siyenze engenamsebenzi loo ngxaki, okanye sizame ukulosulela kwabanye ityala. Kunokuxelisa uSawule, kubhetele sivume xa silulekwa.—Funda iNdumiso 141:5.
12. Ukulungela kwethu ukuzincama kunokusinceda njani xa siye sawela kwisono esinzulu?
12 Yintoni esinokuyenza xa siye senza isono esinzulu? USawule wayefuna ukulondoloza isidima sakhe, ibe oko kwenza akaphinda abe nolwalamano oluhle noThixo. Ngokwahlukileyo koko, ukulungela ukuzincama kunokusinceda silwe nokoyika ukuhlazeka size sifumane uncedo. (IMize. 28:13; Yak. 5:14-16) Ngokomzekelo, omnye umzalwana waqalisa ukubukela iphonografi eseneminyaka eyi-12 kwaza kwadlula iminyaka engaphaya kweshumi eyibukela emfihlekweni. Uthi: “Kwakunzima gqitha ukuyivuma kumkam nakubadala into endandiyenza. Kodwa emva kokuba ndivumile kwathi xibilili ngathi ndothulwe umthwalo onzima. Bambi kubahlobo bam badana gqitha ndisakuyekiswa ukuba sisicaka solungiselelo, besithi ndibaphoxile. Noko ke, ndiyazi ukuba uYehova uyakholiswa yinkonzo yam ngoku ekubeni ndiyekile ukubukela iphonografi, ibe yindlela andijonga ngayo ebalulekileyo.”
UPETROS WAKOYISA UKUZINGCA
13, 14. Lwabonakala njani utyekelo lokuzingca kuPetros?
13 Umpostile uPetros wayekulungele ukuzincama ngoxa wayeqeqeshwa nguYesu. (Luka 5:3-11) Noko ke, kwakusafuneka alwe notyekelo lokuzingca. Ngokomzekelo, wacaphuka gqitha xa umpostile uYakobi noYohane babefuna izikhundla eziphezulu zokuhlala ecaleni kukaYesu eBukumkanini bukaThixo. Mhlawumbi uPetros wayecinga ukuba esinye isikhundla sasimele sibe sesakhe, kuba uYesu wayesele emxelele ukuba uza kuba nendima ebalulekileyo. (Mat. 16:18, 19) Enoba sasiyintoni isizathu sikaPetros, uYesu walumkisa uYakobi noYohane kuquka uPetros nabanye abapostile ukuba ‘bangabi ziinkosi phezu’ kwabazalwana babo ngenxa yokuzingca.—Marko 10:35-45.
14 Kwanasemva kokuba uYesu ezame ukulungisa indlela yokucinga kaPetros, kwakusafuneka uPetros alwe ngakumbi notyekelo lokuzingca. Xa uYesu waxelela abapostile ukuba baza kumshiya, uPetros waziphakamisa ngaphezu kwabanye esithi yena uza kunyaniseka. (Mat. 26:31-33) Noko ke, wafana wazithemba nje kuba kwangobo busuku woyiswa kukuzincama. Ezama ukuzikhusela, uPetros wada wamkhanyela kathathu uYesu.—Mat. 26:69-75.
15. Kutheni uPetros engumzekelo omhle nje kuthi?
15 Nakuba uPetros wayesiwa evuka, ungumzekelo omhle gqitha kuthi. Ngenxa yemigudu yakhe nokuncedwa ngumoya oyingcwele kaThixo, uPetros waloyisa olo tyekelo lokuzingca waza ngothando wazincama. (Gal. 5:22, 23) Wanyamezela iimvavanyo ezazibonakala ziqatha kunezo wayenikezele kuzo ngaphambili. Indlela awasabela ngayo xa walulekwa phambi kwabantu ngumpostile uPawulos yabonisa ukuba uthobekile. (Gal. 2:11-14) Emva kokululekwa kwakhe, uPetros akazange amzonde, avakalelwe kukuba uPawulos uye wasirhuqa eludakeni isidima sakhe. UPetros waqhubeka emthanda uPawulos. (2 Pet. 3:15) Umzekelo kaPetros unokusinceda sizame ukuhlala sikulungele ukuzincama.
16. Yintoni enokusinceda silungele ukuzincama xa sijamelene neemeko ezinzima?
16 Cinga nje ngendlela osabela ngayo kwiimeko ezinzima. Xa uPetros nabanye abapostile babeseluvalelweni baza bakatswa ngenxa yokushumayela, baba nemihlali “ngenxa yokuba babebalelwe ekuthini bafanelwe kukuhlaziswa ngenxa yegama [likaYesu].” (IZe. 5:41) Nawe unokujonga intshutshiso njengethuba lokuxelisa uPetros uze ulandele emanyathelweni kaYesu ngokuzincama. (Funda eyoku-1 kaPetros 2:20, 21.) Ukuzijonga ngolo hlobo izinto kungakunceda naxa usohlwaywa ngabadala. Umele uxelise uPetros kunokuba ukhathazeke.—INtshu. 7:9.
17, 18. (a) Yintoni esinokuzibuza yona ngosukelo esinalo lokunqula uThixo? (b) Yintoni esinokuyenza ukuba sibona ngathi kukhula ukuzingca okuthile entliziyweni?
17 Umzekelo kaPetros ungakunceda naxa ucinga ngezinto ofuna ukuzenza ukuze unqule uThixo. Ukulungela ukuzincama kunokukunceda njengoko uzama ukufezekisa olo sukelo. Noko ke, umele ulumke, kungathi kanti injongo yakho kukufumana uzuko. Zibuze, ‘Ngaba umnqweno endinawo wokuphucula okanye ukwandisa inkonzo endiyenzela uYehova uqhutywa kukunqwenela uzuko okanye igunya, njengokuba kubonakala ukuba kwakunjalo kwisicelo esenziwa nguYakobi noYohane kuYesu?’
18 Ukuba ubona ngathi kukhula ukuzingca okuthile entliziyweni yakho, cela uYehova akuncede ulungise indlela ocinga ngayo; emva koko uzame ukunikela ingqalelo ekuzukiseni yena kunesiqu sakho. (INdu. 86:11) Usenokuzama ukwenza izinto ezingazi kukutsalela amehlo. Ngokomzekelo, unokuzama ukuphucula kwinkalo ethile yesiqhamo somoya oyifumanisa inzima. Ukuba uzilungiselela kakuhle iinxalenye zeentlanganiso kodwa awunamdla kangako ekucoceni iHolo yoBukumkani, usenokuzama ukuthobela icebiso elikumaRoma 12:16.—Yifunde.
19. Yintoni esinokuyenza ukuze singadinyazwa ziziphako esizibona kuthi xa sizijonge kwisipili esiliLizwi likaThixo?
19 Xa sizijonga ngenyameko kwisipili esiliLizwi likaThixo size sibone iziphako, nokuba zizinto ezibhenca ukuba siqalisa ukuzingca, oku kusenokusidimaza. Xa oko kunokwenzeka kuwe, umele ucinge ngempumelelo yomntu ekuthethwa ngaye kumzekeliso kaYakobi. UYakobi akazange agxininise kwindlela akhawuleza ngayo ukulungisa iingxaki azifumanisayo loo mntu okanye enoba wakwazi kusini na ukuzilungisa zonke; kunoko uthi le ndoda ‘yazingisa kumthetho ogqibeleleyo.’ (Yak. 1:25) Loo mntu wasikhumbula isiphako asibone esipilini waza waqhubeka ezama ukusisusa. Ngoko ke, yeka ukuzigxeka ngokungeyomfuneko uze uyamkele into yokuba akufezekanga. (Funda iNtshumayeli 7:20.) Zingisa ekuhlolisiseni umthetho ogqibeleleyo, uze ulwele ukuhlala ulungele ukuzincama. UYehova ukulungele ukukunceda, njengokuba eye wanceda intlaninge yabazalwana bakho abasokoliswa kukungafezeki kwabo kodwa akholiswayo ngabo uThixo aze abasikelele.


text:
Umbuzo 3: Kutheni UThixo Endiyeka Ndibandezeleke
UYISE kaIan wayeyindlamanzi. Nangona wayeyifumana yonke into ayifunayo ekukhuleni kwakhe, uyise wayengamnyamekeli ngokweemvakalelo nto leyo awayeyifuna ngamandla uIan. Uthi: “Ndandingamthandi ngenxa yokuthanda kwakhe iinyembezi zikaVitoliya nendlela awayemphatha ngayo umama.” Njengoko uIan wayekhula, waqalisa ukuthandabuza ukuba uThixo ukho. Ndandiqiqa ngelithi “‘ukuba ngokwenene uThixo ukho, kutheni evumela abantu babandezeleke?’”
Kutheni ebuza lo mbuzo nje?
Nokuba ubomi bakho abunazingxaki kangako, usenokuvakalelwa xa ubona abantu abamsulwa bebandezeleka. Noko ke, umbuzo wokuba kutheni kukho ukubandezeleka uba namandla ngakumbi ukuba njengoIan, uyachaphazeleka okanye umntu omthandayo uyagula aze asweleke.
Bawuphendula njani abanye lo mbuzo?
Bakholelwa ukuba uThixo uvumela ngabom ukubandezeleka ukuze asifundise ukuthobeka nokuba novelwano. Abanye bathi abantu babandezeleka ngenxa yezono zexesha elidluleyo.
Zityhila ntoni ezo mpendulo?
Kunzima ukumthanda uThixo kuba akakukhathalele ukubandezeleka kwabantu. Eyona nto ingamandla ukhohlakele!
Yintoni efundiswa yiBhayibhile?
IBhayibhile itsho phandle ukuba asifanele sigxeke uThixo ngokubandezeleka kwabantu. “Makungabikho mntu uthi ulukuhlwe nguThixo xa ahendwayo. UThixo akoyiswa bububi kaloku; yaye akalingi mntu yena.” (Yakobi 1:13, IBhayibhile YesiXhosa Yowe-1996) Ukutyhola uThixo ngokubandezeleka kwabantu akuvisisani nendlela iBhayibhile ebuchaza ngayo ubuntu bakhe. Kutheni sisitsho?
Olunye lweempawu zikaThixo ezibalaseleyo luthando. (1 Yohane 4:8) Ukubethelela loo ngongoma, iBhayibhile ithi uThixo uneemvakalelo ezifana nezomdlezana. UThixo ubuza oku: “Umfazi angalulibala na usana lwakhe, angavakalelwa ngonyana wesisu sakhe? Nokuba bona abafazi banokulibala, kodwa mna andiyi kukulibala.” (Isaya 49:15) Ngaba unawo umbono womama onothando evisa umntwana wakhe ubuhlungu ngabom? Ngokwahlukileyo, umzali okhathalayo, ebeya kuzama ukuzidambisa iintlungu zomntwana. Ngendlela efanayo, uThixo akabangeli abantu abamsulwa babandezeleke.—Genesis 18:25.
Nakuba kunjalo, abantu abamsulwa bayabandezeleka. Usenokuzibuza, ‘Ukuba uThixo uyakhathala yaye unamandla, kutheni engabaphelisi oonobangela bokubandezeleka?’
Okwangoku uThixo ukuvumele ukubandezeleka ngezizathu ezivakalayo. Nasi esinye: Idla ngokuba ngabantu ababangela ukuba abanye abantu babandezeleke. Abantu abaninzi abaxhaphaza abanye noozwilakhe abafuni kuzitshintsha iindlela zabo. Ukuze uThixo aphelise unobangela wokubandezeleka kuza kufuneka abatshabalalise abo bantu.
Echaza isizathu sokuba uThixo engekabatshabalalisi abo benza izinto ezimbi, umpostile uPetros wabhala wathi: “UYehova akacothi ngokuphathelele isithembiso sakhe, njengoko abanye becinga njalo, kodwa unomonde kuni ngenxa yokuba akanqweneli ukuba kutshabalale nabani na kodwa unqwenela ukuba bonke bafikelele enguqukweni.” (2 Petros 3:9) Ukuba nomonde kukaYehova uThixo kubonisa uthando nokuba nenceba kwakhe.
UYehova uThixo, uza kwenza into kungekudala. Uza “kubabuyekeza ngembandezelo abo banibandezelayo.” Abo babangela ukuba abanye abantu babandezeleke “baya kuva isohlwayo sesigwebo sentshabalalo engunaphakade.”—2 Tesalonika 1:6-9.
UIan, ocatshulwe ngaphambilana, wafumana iimpendulo ezanelisayo kwimibuzo yakhe engokubandezeleka. Izinto awazifundayo zayitshintsha indlela abujonga ngayo ubomi. Funda le ngxelo kwinqaku elilandelayo elithi “IBhayibhile Iyabutshintsha Ubomi Babantu”.
Funda Okungakumbi
Kutheni UThixo Evumela Ukubandezeleka?
Abantu abaninzi bacing’ ukuba kufanele kutyholwe uThixo ngako konke ukubandezeleka okusemhlabeni. Uthini wena? Funda ukuba uThixo uthi ziyintoni izizathu ezibangela ukuba avumele ukubandezeleka.


text:
“Niya Kuba Ngamangqina Am”
“[UYesu] wathi kubo: ‘. . . Niya kuba ngamangqina am . . . kude kuse nakwezona nxalenye zikude zomhlaba.’”—IZE. 1:7, 8.
1, 2. (a) Ngubani elona ngqina liphambili likaYehova? (b) Lithetha ukuthini igama elithi Yesu, ibe uNyana kaThixo waphila njani ngokuvisisana nalo?
“NDIZALELWE oku, yaye ndizele oku ehlabathini, ukuze ndiyingqinele inyaniso.” (Funda uYohane 18:33-37.) Xa wayesenkundleni ephendula kwisimangalo abekwa sona, uYesu Kristu wathetha la mazwi kwirhuluneli yakwaYuda engumRoma. UYesu wayesandul’ ukuzichaza ukuba ungukumkani. Kwiminyaka kamva, umpostile uPawulos wathetha ngalo mzekelo ukhuthazayo kaYesu, “owathi njengengqina wenza uvumo oluhle lwasesidlangalaleni phambi koPontiyo Pilato.” (1 Tim. 6:13) Maxa wambi kufuna isibindi ukuba ‘lingqina elithembekileyo neliyinyaniso’ kweli hlabathi likaSathana likhohlakeleyo!—ISityhi. 3:14.
2 Ekubeni wayengumYuda, uYesu wazalwa elingqina likaYehova. (Isa. 43:10) Waba lelona ngqina likhulu kuwo onke amangqina kaThixo. UYesu waphila ngokwentsingiselo yegama alithiywe nguThixo. Xa ingelosi yaxelela uyise owakhulisa uYesu, uYosefu, ukuba uMariya ukhawule ngomoya oyingcwele, yaqhubeka yathi: “Uya kuzala unyana, uze umbize ngokuba nguYesu igama lakhe, kuba uya kusindisa abantu bakowabo ezonweni zabo.” (Mat. 1:20, 21) Abaphengululi beBhayibhile abaninzi bayavuma ukuba igama elithi Yesu livela kwelesiHebhere, uYeshuwa, elithetha ukuthi “UYehova Ulusindiso.” UYesu wenza ngokuvisisana nentsingiselo yegama lakhe ngokuthi ancede ‘izimvu ezilahlekileyo zendlu kaSirayeli’ ukuba ziguquke kwizono zazo ukuze uYehova aphinde akholiswe zizo. (Mat. 10:6; 15:24; Luka 19:10) UYesu wayenenzondelelo ekushumayeleni ngoBukumkani bukaThixo. Umbhali weVangeli uMarko wathi: “UYesu waya eGalili, eshumayela iindaba ezilungileyo zikaThixo esithi: ‘Lizalisekile ixesha elimisiweyo, yaye ubukumkani bukaThixo busondele. Guqukani, nikholwe kwiindaba ezilungileyo.’” (Marko 1:14, 15) UYesu wayezibhenca ngokuphandle iinkokeli zonqulo zamaYuda, nto leyo eyaba sesinye sezizathu zokuba zimbulale.—Marko 11:17, 18; 15:1-15.
“IZINTO ZOBUNGANGAMELA ZIKATHIXO”
3. Kwenzeka ntoni ngosuku lwesithathu emva kokuba uYesu efile?
3 Kwenzeka ummangaliso! Ngosuku lwesithathu emva kokufa kukaYesu, uYehova wamvusa, engengomntu, kodwa esisidalwa somoya esingafiyo. (1 Pet. 3:18) Ukuze azingqine ukuba uyaphila, uYesu wazambathisa umzimba wenyama. Kanye ngosuku lokuvuswa kwakhe, ubuncinane wabonakala kahlanu kubafundi bakhe abahlukahlukeneyo.—Mat. 28:8-10; Luka 24:13-16, 30-36; Yoh. 20:11-18.
4. Ngosuku lokuvuswa kwakhe, uYesu waqhuba yiphi intlanganiso, ibe wathi yintoni abamele bayenze abafundi bakhe?
4 Kwisihlandlo sesihlanu, uYesu wabonakala kubapostile bakhe nakubanye ababehlanganisene nabo. Ngeso sihlandlo, wabafundisa iLizwi likaThixo. “Wazivula ngokupheleleyo iingqondo zabo ukuba zicacelwe yintsingiselo yeZibhalo.” Batsho baqonda ukuba ukubulawa kwakhe ziintshaba zikaThixo nokuvuswa ngokungummangaliso kwakuchazwe kwangaphambili eZibhalweni. Ekupheleni kwaloo ntlanganiso, uYesu wabaxelela into ababemele bayenze. Wathi “egameni lakhe kwakuya kushunyayelwa inguquko yoxolelo lwezono kuzo zonke iintlanga—kuqalela eYerusalem.” Wongezelela ngokuthi: “Nimele nibe ngamangqina ezi zinto.”—Luka 24:44-48.
5, 6. (a) Kwakutheni ukuze uYesu athi: “Niya kuba ngamangqina am”? (b) Abafundi bakaYesu babemele baxelele abantu ngayiphi inkalo entsha yenjongo kaYehova?
5 Kwiintsuku eziyi-40 kamva, xa uYesu wabonakala okokugqibela, abapostile bakhe bamel’ ukuba baqonda ukuba wayetheth’ ukuthini xa wakhupha umyalelo othi: “Niya kuba ngamangqina am eYerusalem nakulo lonke elakwaYuda naseSamariya kude kuse nakwezona nxalenye zikude zomhlaba.” (IZe. 1:8) Kwakutheni ukuze uYesu athi: “Niya kuba ngamangqina am,” kungekhona akaYehova? UYesu wayesenokutsho, kodwa amaSirayeli awayethetha nawo ayesele engamangqina kaYehova.
6 Ngoku abafundi bakaYesu kwakuza kufuneka bavakalise inkalo entsha ngenjongo kaYehova—into eyayahluke ngokupheleleyo ekuhlangulweni kwamaSirayeli kubukhoboka baseYiputa nasekuthinjelweni eBhabhiloni. Ukubulawa nokuvuswa kukaYesu uKristu kwakuthetha ukukhululeka kolona hlobo lubuhlungu lokuthinjwa, ukukhotyokiswa sisono nakukufa. NgePentekoste ka-33 C.E., abafundi bakaYesu ababesandul’ ukuthanjiswa baxelela abantu “izinto zobungangamela zikaThixo,” ibe abaninzi baba nomdla. Ngaloo ndlela, engasekunene kukaYise ezulwini, uYesu wabona igama lakhe lisiba nentsingiselo engakumbi njengoko amawaka ayeguquka aze akholelwe ukuba wayesetyenziswa nguYehova ukuze kusinde abantu.—IZe. 2:5, 11, 37-41.
‘INTLAWULELO NGENXA YABANINZI’
7. Iziganeko zangePentekoste ka-33 C.E. zangqina ntoni?
7 Iziganeko zangePentekoste ka-33 C.E. zangqina ukuba uYehova walamkela ixabiso lombingelelo ofezekileyo kaYesu wokucamagushela, okanye wokugubungela izono. (Heb. 9:11, 12, 24) Njengoko uYesu wayechazile, weza, “kungekhona ukuze alungiselelwe, kodwa ukuze alungiselele nokuze anikele ngomphefumlo wakhe ube yintlawulelo ngenxa yabaninzi.” (Mat. 20:28) ‘Abaninzi’ ababeza kuncedwa yintlawulelo kaYesu abaphelelanga kumaYuda aguqukileyo nje kuphela. Kunoko, ukuthanda kukaThixo kukuba “zonke iintlobo zabantu zisindiswe,” kuba intlawulelo ‘isusa isono sehlabathi!’—1 Tim. 2:4-6; Yoh. 1:29.
8. Abafundi bakaYesu bashumayela ngomkhamo ongakanani, ibe bawafumana phi amandla?
8 Ngaba abo bafundi bakaYesu babenesibindi esifunekayo sokuba ngamangqina akhe? Kunjalo kanye, kodwa babengaxhomekekanga kumandla abo. Bafumana amandla okuqhubeka bengamangqina kumoya oyingcwele kaYehova. (Funda iZenzo 5:30-32.) Kwiminyaka eyi-27 emva kwePentekoste ka-33 C.E., kwakunokuthiwa ‘inyaniso yeendaba ezilungileyo’ ifikelele kumaYuda nakwiiNtlanga “kwindalo yonke ephantsi kwezulu.”—Kol. 1:5, 23.
9. Njengoko kwakuchaziwe ngaphambili, kwenzeka ntoni kwibandla lamaKristu lokuqala?
9 Ngelishwa ke noko, elo bandla lamaKristu lokuqala laya lisonakala. (IZe. 20:29, 30; 2 Pet. 2:2, 3; Yude 3, 4) Njengokuba uYesu wayetshilo, olu wexuko, olwabangelwa ‘ngongendawo,’ uSathana, lwaluza kukhula luze lusithe amaKristu okwenyaniso de kube sekuphelisweni “kwenkqubo yezinto.” (Mat. 13:37-43) Emva koko, uYehova wayeza kubeka uYesu etroneni, abe nguKumkani woluntu. Oko kwenzeka ngo-Oktobha 1914, xa kwaqalisa ‘imihla yokugqibela’ yenkqubo engendawo kaSathana.—2 Tim. 3:1.
10. (a) Yiyiphi inyanga awayichaza kwangaphambili amaKristu athanjisiweyo ale mihla? (b) Kwenzeka ntoni ngo-Oktobha 1914, ibe oko kuye kwabonakala njani ngokucacileyo?
10 AmaKristu athanjisiweyo ale mihla achaza kwangaphambili ukuba uOktobha 1914 wayeza kuba yinyanga ebalulekileyo. Oku akusekela kwisiprofeto sikaDaniyeli esithetha ngomthi omkhulu owagawulwayo waza wakhula kwakhona emva ‘kwamaxesha asixhenxe.’ (Dan. 4:16) Kwisiprofeto esasithetha ngobukho bakhe ‘nokupheliswa kwenkqubo yezinto,’ uYesu wabhekisela kweli xesha ‘njengamaxesha amisiweyo eentlanga.’ Ukususela ngaloo nyaka ka-1914, “umqondiso wobukho [bukaKristu]” enguKumkani omtsha womhlaba uye wabonakala ebantwini bonke. (Mat. 24:3, 7, 14; Luka 21:24) Ukususela ngoko, “izinto zobungangamela zikaThixo” ziye zaquka ukubekwa etroneni kukaYesu nguYehova ukuba abe nguKumkani woluntu.
11, 12. (a) UKumkani omtsha wenza ntoni emva kwemfazwe yehlabathi ngo-1919? (b) Ukususela ngo-1935, yintoni eyabonakalayo? (Jonga umfanekiso osekuqaleni.)
11 NjengoKumkani omtsha, ngokukhawuleza uYesu Kristu waqalisa ukukhulula abalandeli bakhe abathanjisiweyo kubukhoboka ‘beBhabhiloni Enkulu.’ (ISityhi. 18:2, 4) Ngo-1919, emva nje kokuphela kwemfazwe yehlabathi yokuqala, ehlabathini lonke kwanikelwa ubungqina ngokuphathelele iindlela uThixo abasindisa ngazo abantu nangeendaba ezilungileyo zokumiselwa koBukumkani. AmaKristu athanjisiweyo alixhakamfula eli thuba lokunikela ubungqina, nto leyo eyaphumela ekubeni kuhlanganiswe abathanjiswa abangakumbi abaza kuba ziindlalifa kunye noKristu.
12 Ukususela ngo-1935, yabonakala into yokuba uKristu sele eqalisile ukuqokelela izigidi ‘zezinye izimvu’ zakhe, ezaziza kuba ‘sisihlwele esikhulu,’ esiphuma kuzo zonke iintlanga. Esi sihlwele sikhulu, esikhokelwa ngabathanjiswa, silandela umzekelo kaYesu ibe sixelela abanye ukuba usindiso banokulufumana kuThixo nakuKristu. Xa aba besihlwele esikhulu beqhubeka beshumayela baze babe nokholo kwintlawulelo kaKristu, baya kusinda “embandezelweni enkulu” eya kuphelisa ihlabathi likaSathana.—Yoh. 10:16; ISityhi. 7:9, 10, 14.
YIBA NESIBINDI SOKUTHETHA IINDABA EZILUNGILEYO
13. Ekubeni singamaNgqina kaYehova, yintoni esizimisele ukuyenza, ibe sinokuphumelela njani?
13 Kwanga singaqhubeka silixabisa ilungelo lethu lokuba ngamaNgqina ‘ezinto zobungangamela’ ezenziwe nguYehova uThixo nezithembiso zakhe zekamva. Yinyaniso kona ukuba, oku akusoloko kulula. Abazalwana bethu abaninzi bashumayela kwimimandla enabantu abangenamdla, abasigculelayo okanye abasitshutshisayo. Sinokulandela umzekelo wompostile uPawulos namaqabane akhe. Wathi: “UThixo wethu wasomeleza ukuze senze umzamo omkhulu wokuzithetha kuni iindaba ezilungileyo zikaThixo.” (1 Tes. 2:2) Masingaze sinikezele. Kunoko, masizimisele ukuphila ngokuvisisana nokuzahlulela kwethu njengoko le nkqubo kaSathana iwohloka. (Isa. 6:11) Oku asinakukwenza ngamandla ethu, kodwa simele silandele umzekelo wamaKristu okuqala, sithandazele ukuba uYehova asincede ngomoya wakhe sibe ‘namandla angaphaya koko kuqhelekileyo.’—Funda eyesi-2 kwabaseKorinte 4:1, 7; Luka 11:13.
14, 15. (a) Ayephethwe njani amaKristu ngenkulungwane yokuqala, ibe umpostile uPetros wathini ngawo? (b) Simele sithini xa siphathwa kakubi ngenxa yokuba ngamaNgqina kaYehova?
14 Abantu abaninzi namhlanje bathi bangamaKristu, “kodwa bayamkhanyela [uThixo] ngemisebenzi yabo, ngoko ke bayacekiseka kuba abathobeli yaye abafanelekelanga naluphi na uhlobo lomsebenzi olungileyo.” (Tito 1:16) Kuhle sikhumbule ukuba, amaKristu okwenyaniso enkulungwane yokuqala ayethiyiwe ngabaninzi. Kungenxa yoko le nto umpostile uPetros wathi: “Ukuba niyangcikivwa ngenxa yegama likaKristu, ninoyolo, ngenxa yokuba . . . umoya kaThixo, uphumle phezu kwenu.”—1 Pet. 4:14.
15 Ngaba la mazwi aphefumlelweyo ayasebenza nakumaNgqina kaYehova anamhlanje? Kunjalo kanye, kuba sixelela abanye ukuba uYesu unguKumkani. Ngenxa yoko, ukuthiywa ngenxa yokuthwala igama likaYehova kufana nqwa ‘nokungcikivwa ngenxa yegama likaYesu Kristu,’ owathi kubachasi bakhe: “Ndize egameni likaBawo, kodwa anindamkeli.” (Yoh. 5:43) Ngoko xa uchaswa kumsebenzi wokushumayela, yomelela. Impatho enjalo ingqina ukuba uThixo uyakholiswa nguwe nokuba umoya wakhe ‘uphumle phezu kwakho.’
16, 17. (a) Yintoni eyenzekayo kwiindawo ezininzi zomhlaba? (b) Uzimisele ukwenza ntoni?
16 Khumbula nokuba, kukho ulwando olukhulu nakwiindawo ezininzi zomhlaba. Nakwimimandla esele kushunyayelwe kuyo, kusekho abantu abanomdla wokuphulaphula nesinokubaxelela iindaba ezimnandi zosindiso. Masizimisele ukubuyela kwabanomdla yaye ukuba kuyenzeka sibafundise iBhayibhile, sibancede bazahlulele baze babhaptizwe. Mhlawumbi nawe uvakalelwa njengoSarie waseMzantsi Afrika, obekhuthele ekushumayeleni kangangeminyaka engaphezu kweyi-60. Lo dade uthi, “Ndiyibulela ngokwenene intlawulelo kaYesu, kuba ngenxa yayo ndinolwalamano oluhle noYehova, uMongami wendalo yonke, ibe kuyandivuyisa nokuxelela abanye igama lakhe.” Yena nomyeni wakhe uMartinus, baye banceda abaninzi, kuquka abantwana babo abathathu, ukuba babe ngabanquli bakaYehova. USarie uqhubeka esithi: “Awukho omnye umsebenzi owanelisa ngaphezu kwalo, ibe uYehova usebenzisa umoya wakhe ukuze asinike sonke amandla esiwadingayo ukuze siqhubeke nalo msebenzi usindisa ubomi.”
17 Enoba singamaKristu abhaptiziweyo okanye sizibekele olo sukelo, simele sibe nombulelo ngelungelo lokuba ngamalungu ebandla lamaNgqina kaYehova asemhlabeni wonke. Ngoko qhubeka unikela ubungqina ngokucokisekileyo uze uzimisele ukuhlala ucocekile kweli hlabathi likaSathana lingcolileyo. Ngokwenza njalo, uya kuba uyamhlonela uBawo wethu onothando, esinelungelo lokuthwala igama lakhe elizukileyo.


text:
Umboniso Obangel’ Umdla
Umboniso Obangel’ Umdla
Ngo-Oktobha 2012, eBrooklyn, eNew York, kuye kwaqaliswa umboniso omtsha wokufundisa nokubonisa abantu imbali yamaNgqina kaYehova. Lo mboniso ubalaselisa ubunzima neengozi abatyhubela kuzo abo babefuna ukuxelisa uKristu.
Kwiveki nje yokuqala yalo mboniso, kweza iindwendwe namalungu entsapho yaseBheteli angaphezu kwayi-4 200. UNaomi, iNgqina elihlala kufutshane neBheteli, waya kuzibonela lo mboniso emva nje kokuba ugqityiwe. Wathi: “Indlela le miboniso elandelelaniswe ngayo ngeminyaka yandinceda ndazi amaxesha kunye nesizathu sokuba izinto zenzeke ngendlela ezenzeka ngayo. Ndifunde lukhulu ngentlangano yethu nangembali yayo.”
Ukhenketho luqala kwimbali yamaKristu esusela ngo-33 C.E. ukuza kuthi ga ngoku. Le mbali yahlulahlulwe yangamacandelo amane. Candelo ngalinye lisekelwe kwiSibhalo esithile, ibe litshayelelwa yividiyo emfutshane yesiNgesi enamagama angezantsi ngeelwimi ezisixhenxe.
Icandelo lokuqala elinomxholo othi, “Abantu Bathande Ubumnyama,” licatshulwe kumazwi kaYesu akuYohane 3:19. IBhayibhile yayithe emva kokuba abapostile befile “kuya kusuka amadoda aze athethe izinto ezijijekileyo.” (IZenzo 20:30) Abo babenobuganga bokuphikisana nala madoda ajijekileyo babesohlwaywa kanobomi.
Icandelo elilandelayo elahluke mpela, elinomxholo othi, “Ukukhanya Makukhanye,” licatshulwe kumazwi akweyesi-2 kwabaseKorinte 4:6. Eli candelo libonisa izinto ezenzeka kwiminyaka engasekupheleni kwee-1800 xa abafundi beBhayibhile abanyanisekileyo baqalisa ukuzifunda kakuhle iZibhalo. Bazishiya iinkolelo ababenazo ezingekho seBhayibhileni baza bashumayela ngesibindi ngeenyaniso ezikhanyayo. Eli candelo likwathetha nangezinto ezininzi abazifundayo nangokwanda kwabo ngaphambi nje kweMfazwe Yehlabathi Yokuqala.
Igumbi elilandelayo libalaselisa enye into eye yaphunyezwa ngamaNgqina kaYehova, ekusathethwa ngayo nanamhlanje. Ngo-1914 Abafundi BeBhayibhile (igama awayebizwa ngalo amaNgqina kaYehova ngelo xesha) baqalisa ukubonisa abantu i-“Photo-Drama of Creation.” Le vidiyo idibanisa imifanekiso kunye namazwi arekhodiweyo, yabukelwa zizigidi ngezigidi zabantu. Kuqukwe nemifanekiso ethatyathwe kwi-“Photo-Drama of Creation,” ividiyo emfutshane ebonisa ingabula zigcawu yayo kunye nemifanekiso emibala-bala engaphezu kwe-500.
Icandelo lesithathu elibonisa indlela uSathana awayewatshutshisa ngayo amaKristu, linomxholo othi, ‘Inamba Yaqumba,’ ibe licatshulwe kwiSityhilelo 12:17. Apha kuthethwa ngendlela amaKristu awayengathathi cala ngayo ngexesha lemfazwe. Ngaphandle kwemifanekiso nezinto zakudala, kukho neziqwenga zeevidiyo ezibonisa amalinge okunyanzela abantu abafana noRemigio Cuminetti waseItali, ongazange avume ukunxiba iyunifomu yomkhosi nokulwa kwiMfazwe Yehlabathi Yokuqala ngenxa yesazela sakhe. Enye ibalisa ngoAlois Moser waseAustria, ongazange avume ukuthi “Heil Hitler!” waza ngenxa yaloo nto wagxothwa emsebenzini, wabanjwa waza wavalelwa kwinkampu yoxinaniso yaseDachau. Kukho nesisele esimnyama esinemifanekiso ebonisa iindawo awayevalelwe kuzo amaNgqina kaYehova ngenxa yokholo lwawo eGrisi, eJapan, ePoland, ilizwe elalikade liyiYugoslavia nakwezinye iindawo.
Icandelo lokugqibela elinomxholo othi “Iindaba Ezilungileyo Zeentlanga Zonke,” lona lisekelwe kwiSityhilelo 14:6 kwaye libonisa imisebenzi eyenziwa ngamaNgqina kaYehova kutshanje. Kukho imifanekiso emininzi exhonywe eludongeni, ebonisa indlela abazalwana abaqhubeka beshumayela ngayo, kunye nendlela abalubonisa ngayo uthando. Ngaphambi ngokuba iindwendwe zihambe, kukho iindawo ezigqitha kuyo ukuze zibuke imifanekiso yezakhiwo ezazisetyenziswa ngamaNgqina kaYehova kwiminyaka engaphezu kweyi-100 eyadlulayo, njengeBible House neBrooklyn Tabernacle.
Lo mboniso wembali use-25 Columbia Heights, eBrooklyn, eNew York. Umntu ofuna ukuwubona uvumelekile ukuza ngoMvulo ukusa ngoLwesihlanu, ngo-8:00 a.m. ukusa ngo-5:00 p.m. Akungenwa ngamali. Yiza uze kuzibonela lo mboniso wembali ubangel’ umdla eNew York City.


text:
ISIHLOMELO
Isizathu Sokuba AmaKristu Okwenyaniso Engawusebenzisi Umnqamlezo Kunqulo Lwawo
UMNQAMLEZO uyathandwa yaye uyahlonelwa zizigidi zabantu. IThe Encyclopædia Britannica iwubiza umnqamlezo ngokuba “ngumqondiso oyintloko wonqulo lwamaKristu.” Noko ke, amaKristu okwenyaniso akawusebenzisi umnqamlezo kunqulo lwawo. Ngoba?
Isizathu esibalulekileyo sikukuba uYesu Kristu akazange afele emnqamlezweni. Igama lesiGrike elidla ngokuguqulelwa ngokuthi “umnqamlezo” lithi stau·ros′. Lithetha “uluthi okanye isibonda esimi nkqo.” IThe Companion Bible ithi: “[Ustau·ros′] akaze nanini na abhekisele kwizibonda ezibini ezinqumlezileyo . . . [kwiTestamente Entsha] yesiGrike ayikho kwaphela indawo ethetha ngezibonda ezibini.”
Kwizibhalo eziliqela, ababhali beBhayibhile basebenzise elinye igama ekuchazeni isixhobo awabulawa ngaso uYesu. Basebenzise igama lesiGrike elithi xy′lon. (IZenzo 5:30; 10:39; 13:29; Galati 3:13; 1 Petros 2:24) Eli gama lithetha nje kuphela “isibonda” okanye “uluthi, intonga, okanye umthi.”
Xa ichaza isizathu sokuba kusetyenziswe isibonda esinye njengesixhobo sokubulala, incwadi Umnqamlezo Nokubethelelwa Emnqamlezweni, kaHermann Fulda, ithi: “Yayinqabile imithi kwiindawo ababedla ngokusiwa kuzo abantu ababulawelwa esidlangalaleni. Ngoko kwakugxunyekwa isibonda esinye nje kuphela emhlabeni. Zazixhonywa kuso izaphuli-mthetho, zolule izandla phezulu, zona iinyawo zisezantsi, zize zibotshwe okanye zibethelelwe.”
Kodwa ke, obona bungqina bunamandla buvela eLizwini likaThixo. Umpostile uPawulos uthi: “Ngokusithenga kwakhe uKristu wasikhulula kwisiqalekiso soMthetho ngokuthi abe sisiqalekiso esikhundleni sethu, ngenxa yokuba kubhaliwe kwathiwa: ‘Uqalekisiwe wonke umntu oxhonywa esibondeni [“emthini,” IBhayibhile yesiXhosa].’” (Galati 3:13) Apha uPawulos ucaphula iDuteronomi 21:22, 23, ethetha ngesibonda, kungekhona umnqamlezo. Ekubeni ukubulawa ngaloo ndlela ‘kusisiqalekiso,’ amaKristu akafanele ahombise amakhaya awo ngemifanekiso kaKristu obethelelweyo.
Akukho bungqina bokuba kangangeminyaka engama-300 emva kokufa kukaKristu, abo babezibanga bengamaKristu babesebenzisa umnqamlezo kunqulo lwabo. Kodwa ngenkulungwane yesine, uMlawuli uConstantine owayengumhedeni waguquka wathelela amaKristu awexukileyo, waza wamisela umnqamlezo njengomqondiso wonqulo lwawo. Enoba yayiyintoni na injongo kaConstantine, kodwa umnqamlezo wawungenanto yakwenza noYesu Kristu. Inyaniso ikukuba, umnqamlezo unemvelaphi yobuhedeni. INew Catholic Encyclopedia iyakuvuma oko isithi: “Umnqamlezo wawusetyenziswa ngabantu ababephila ngaphambi kwexesha lobuKristu kwanabo babengengawo amaKristu.” Ezinye iincwadi zithi umnqamlezo wawusetyenziswa ngabo babenqula indalo nangabo babebhiyozela izithethe zobuhedeni ezazinoqheliselo lokuziphatha okubi ngokwesini.
Ngoko, yintoni eyabangela ukuba kukhuthazwe ukusetyenziswa kwalo mqondiso wobuhedeni? Kucacile ukuba, injongo yayikukurhwebesha abahedeni ukuba bamkele “ubuKristu.” Kodwa ke, ukusebenzisa nawuphi na umqondiso wobuhedeni kuyagatywa yiBhayibhile. (2 Korinte 6:14-18) Kwakhona iZibhalo ziyazigatya zonke iintlobo zonqulo-zithixo. (Eksodus 20:4, 5; 1 Korinte 10:14) Ngoko amaKristu okwenyaniso anesizathu esivakalayo sokungawusebenzisi umnqamlezo elunqulweni lwawo. *
^ isiqe. 4 Ukuze ufumane iinkcukacha ezingakumbi ngokuphathelele umnqamlezo, bona iphepha 244-248 lencwadi ethi Ukuqiqa NgeZibhalo, epapashwe ngamaNgqina kaYehova.